Saya tak sombong – Bunga Isme
Oleh HANISAH SELAMAT

3 September 2022, 12:40 pm
KUALA LUMPUR – Penyanyi hip hop, Bunga Isme menafikan dakwaan dia mula ‘besar kepala’, sebaliknya mengakui kesibukan kuliah menyebabkannya sukar menjawab panggilan atau membalas mesej.
Kata pemilik nama sebenar Noor Ayu Fatini Mohd Bakhari itu, semua orang harus menghormati masa dan keadaannya dengan berurusan terus melalui Warner Music Malaysia supaya tidak timbul sebarang isu.
“Saya bukan sombong atau besar kepala, sebaliknya sibuk menjalani rutin sebagai penuntut Universiti Teknologi Mara (UiTM) sambil meneruskan aktiviti seni termasuk memenuhi jadual persembahan. Mungkin terlepas pandang.
“Maaf kalau ada yang terasa malah seboleh-bolehnya saya cuba memenuhi permintaan semua pihak. Harapan saya perkara ini dapat kembali reda.
“Saya bersikap profesional. Jika ada apa-apa perkara yang ingin ditanya, harap dapat berurusan terus dengan pihak Warner Music sebagai menghormati mereka,” katanya ketika ditemui di Majlis Pengumuman Lima Calon Akhir Anugerah Industri Muzik (AIM) 23.
Bakat muda berusia 22 tahun yang menjadi sebutan selepas muncul dalam video YouTube16 Baris bersama Joe Flizzow itu turut menegaskan tidak sesekali melarikan diri andai berdepan dengan kontroversi.

Bunga berkata, sedaya upaya dia akan memberikan kerjasama mahupun mengulas setiap isu, namun seperti ditegaskan, segala urusan perlu menerusi syarikat rakamannya.
“Sekiranya berlaku kontroversi membabitkan saya, pihak Warner Music memang pernah berpesan supaya jangan diamkan diri, sebaliknya perlu tampil bagi memberikan penjelasan.
“Apa pun pihak pengurusan perlu menapis dulu jika ada yang ingin mendapatkan penjelasan kerana bimbang andai kenyataan yang dikeluarkan boleh menjejaskan nama baik saya dan syarikat rakaman.
“Bagaimanapun jika bertemu di majlis sebegini, saya tiada halangan untuk bercakap dengan media atau mana-mana pihak,” ulasnya lagi.
Anugerah Industri Muzik ke-23 (AIM23) akan berlangsung di Auditorium Majlis Bandaraya Shah Alam (MBSA) pada 11 September ini.
Sementara itu, mengenai pencalonan pertamanya dalam AIM23, Bunga bersyukur bolos sebagai Top 5 bagi kategori Lagu Pop Etnik Terbaik menerusi lagu Intan Payung yang menampilkan duetnya bersama penyanyi senior Noraniza Idris.
Kegembiraannya terus berganda apabila meraih pencalonan kedua untuk kategori Lagu Pop Elektronik/ Dance Terbaik menerusi lagu Amaran bersama Siti Nordiana.
Katanya, dia sangat teruja dapat berada di kerusi finalis anugerah berprestik itu apatah lagi bagi lagu Intan Payung, liriknya dinukil bersama Siqma.
“Berdebar dan teruja bersilih ganti memandangkan ini penyertaan pertama dalam AIM. Tak sangka berjaya melangkah sebagai Top 5, kerana saya fikir diundang hari ini bagi memeriahkan majlis.
“Berpeluang membolosi dua kategori dalam acara besar ini menyuntik semangat untuk menghasilkan lebih banyak karya bermutu.
“Saya ingin berterima kasih kepada penghibur senior, Noraniza Idris dan Siti Nordiana yang memberi kepercayaan kepada saya berpadu suara dengan mereka,” katanya. – KOSMO! ONLINE


Tiga sekeluarga ditahan bersama 21.9 kg ganja
Oleh NUR SYAZWANA MANSOR

3 September 2022, 1:45 pm
SUNGAI PETANI – Tiga sekeluarga ditahan kerana disyaki mengedar dadah jenis ganja dalam serbuan di sebuah rumah kampung di Pinang Tunggal di sini pada kelmarin.
Dalam serbuan kira-kira pukul 4.30 petang itu, polis menahan seorang lelaki berusia 33 tahun disyaki dalang pengedaran dadah bersama bapanya berusia 59 tahun dan sepupu lelaki berusia 22 tahun.
Serbuan menemui 21 ketulan mampat daun kering disyaki dadah jenis ganja dianggarkan seberat 21.9 kilogram bernilai kira-kira RM52,500.
Ketua Polis Daerah Kuala Muda, Asisten Komisioner Zaidy Che Hassan berkata, siasatan awal mendapati suspek berusia 33 tahun adalah dalang dalam kegiatan pengedaran dadah itu yang berperanan sebagai penjaga stor.
“Sementara dua lagi suspek masih disiasat mengenai pembabitan mereka dalam kegiatan pengedaran dadah itu,” katanya pada sidang akhbar di Ibu Pejabat Polis Daerah Kuala Muda di sini hari ini.
Kata beliau, bekalan ganja tersebut disyaki untuk pasaran tempatan di sekitar Sungai Petani dan Pinang Tunggal dan jumlah ganja yang dirampas boleh digunakan sehingga 43,770 orang. – KOSMO! ONLINE


Muktamar Pas: Abdul Hadi tidak sentuh isu MN
Oleh NORLIDA AKMAR IDROS

3 September 2022, 12:23 pm
ALOR SETAR – Presiden Pas, Tan Sri Abdul Hadi Awang tidak menyentuh tentang isu Muafakat Nasional (MN) bersama UMNO ketika menyampaikan ucapan dasarnya pada Perasmian Muktamar Tahunan Pas kali ke-68 di Kompleks Pas Kedah sini hari ini.
Beliau sebaliknya menyatakan kesediaan untuk berbincang dengan semua pihak yang menunjukkan tanda-tanda keikhlasan bagi mencari jalan penyelesaian supaya kembali kepada Islam.
“Hal ini sangatlah penting bagi mengatasi masalah umat yang besar, bukan sekadar agenda politik yang sempit, jangka masa pendek dan tidak beristiqamah bersama Islam,” katanya ketika berucap merasmikan Muktamar Tahunan Pas ke-68 di Kompleks Pas Kedah di sini hari ini.
Kata Abdul Hadi, Pas bertanggungjawab mengajak perpaduan umat untuk melakukan islah daripada kesilapan kerajaan terdahulu dan berusaha menyatukan parti Melayu Islam yang berselerak dengan pendekatan yang berpecah sebelum ini.
“Seterusnya menyatukan kalangan bukan Islam yang tidak esktrem bagi membentuk sebuah negara masyarakat majmuk yang sejahtera,” ujarnya.
Menurut beliau, kerjasama dalam perpaduan itu bagaimanapun ada sempadannya iaitu hanya dalam perkara kebaikan dan taqwa seperti perpaduan umat berlandaskan tali Allah iaitu Islam.

“Ia menegakkan adil kepada semua, melakukan kebajikan dan meninggalkan yang salah kembali ke pangkal jalan.
“Jika seseorang itu berdosa dan insaf, maka dibuka pintu taubat dan pengampunan. Namun, Pas tegas tidak mengadakan sebarang kerjasama dalam perkara dosa seperti meneruskan permusuhan dan menyembunyikan dosa tanpa insaf dan taubat,” jelasnya.
Malah, ujar Abdul Hadi, Pas juga tidak memejamkan mata terhadap kemungkaran seperti rasuah, politik wang, politik mahu jawatan, salah laku dan salah urus.
“Ini kerana meraikan kemungkaran semata-mata menjaga hati dan kepentingan yang salah sehingga meninggalkan prinsip, adalah konsep ta‘awun (kerjasama) yang salah dan berdosa,” jelasnya.
Kata beliau lagi, Pas menolak sesiapa sahaja yang mengambil pendekatan yang terpesong daripada konsep ta‘awun berlandaskan petunjuk al-Quran.
“Sehubungan itu, mandatnya diserahkan kepada Majlis Syura Ulama’ dan Pas Pusat untuk membuat penelitian dan keputusan dalam urusan berkaitan hukum, dasar dan strategi bagi menghadapi pilihan raya dan segala kemungkinan selepas pilihan raya,” katanya.
Tambahnya, perkara itu adalah demi memastikan Islam terus memimpin termasuk dalam urusan penentuan kerusi dan calon dalam menghadapi Pilihan Raya Umum ke-15. – KOSMO! ONLINE


Muktamar: Pas jelaskan tiada gambar Nik Aziz dalam arkib
Oleh SITI A'ISYAH SUKAIMI

3 September 2022, 12:52 pm
PETALING JAYA – Gambar Almarhum Datuk Nik Abdul Aziz Nik Mat tiada di dalam galeri arkib pada Muktamar Pas Malaysia kerana beliau tidak pernah menjawat jawatan Yang Dipertua Pas mahupun Presiden parti tersebut.
Ketua Penerangan Dewan Pemuda Pas, Nadzir Helmi berkata, gambar yang ada dipamerkan itu hanya melibatkan senarai jawatan Presiden Pas dari mula parti itu ditubuhkan.
“Sejarah penubuhan Jawatankuasa Majlis Syura Ulama Pas adalah bermula pada 1987 disandang oleh Yusof Rawa yang juga Presiden Pas, maka tidak hairanlah jika gambar beliau dipapar sebagai bekas Presiden Pas.
“Yang menjadi keraguan saya, apa tujuan ditulis ‘Pas only accepted Umno’s overtures after Nik Aziz’s death in 2015’ (Pas hanya menerima UMNO selepas kematian Nik Aziz selepas 2015) hanya semata-mata tiada gambar tuan guru yang kami sanjungi.
“Untuk pengetahuan, ada seorang bekas Mursyidul Am yang tiada dalam gambar galeri iaitu Almarhum Datuk Harun Din, tetapi tiada pula diulas,” katanya pada hantaran Facebook hari ini.
Sehubungan itu, beliau berkata, tulisan artikel sebegini adalah perkara ini terlalu kecil untuk diulas dan hanya sentimen mahu melaga-lagakan perpaduan ummah yang sedang diusahakan oleh Pas sempena Muktamar Pas Malaysia.

“Polemik timbul seolah-olah ada gambar Mursyidul Pas yang terkini iaitu Datuk Hashim Jasin, tapi tiada gambar bekas-bekas Mursyidul Am yang lain,” katanya. -KOSMO! ONLINE


Tiga polis Kanada didakwa tembak mati bayi 18 bulan
Oleh KOSMO!

3 September 2022, 1:00 pm
OTTAWA – Tiga pegawai penguatkuasa undang-undang Kanada berdepan pertuduhan membunuh kerana menembak mati seorang bayi berusia 18 bulan pada 2020, lapor akhbar New York Post kelmarin.
Jameson Shaprio ditembak mati pada November 2020 ketika beberapa anggota Polis Wilayah Ontario (OPP) cuba menahan trak dipandu bapanya di bandar Tasik Kawartha, demikian menurut akhbar The Peterborough Examiner.
Mereka mendakwa bahawa lelaki itu telah menculik anaknya sendiri dari sebuah rumah di Trent Lakes, kira-kira 40.2 kilometer (km) dari lokasi kejadian.
Insiden berlaku apabila bapa berusia 23 tahun itu memandu trak dan merumpuh kenderaan polis di sekatan jalan raya, menyebabkan anggota penguatkuasa, Chris Dobbs cedera ketika memasang penghadang jalan.
Pergaduhan berlaku selepas kemalangan dengan tiga anggota polis melepaskan tembakan ke arah kenderaan itu, menyebabkan Jameson dan bapanya terbunuh.
Pengarah Unit Siasatan Khas Polis Wilayah Ontario, Joseph Martino memberitahu bahawa terdapat alasan munasabah untuk mempercayai bahawa ketiga-tiga anggota polis melakukan kesalahan jenayah berhubung kematian bayi itu.

Konstabel Nathan Vanderheyden, Kenneth Pengelly dan Grason Cappus masing-masing didakwa atas tuduhan membunuh dan kecuaian jenayah menyebabkan kematian.
Mereka perlu ke mahkamah di Lindsay pada 6 Oktober akan datang untuk perbicaraan kes, lapor akhbar itu.
Halaman GoFundMe telah disediakan untuk membantu ibu Jameson, Tara Shapiro yang bergelut membesarkan dua lagi anak autistik sebagai ibu tunggal. – Agensi


Muktamar: Pas sepatutnya lebih dipercayai kerana ada ikatan baiah
Oleh NORLIDA AKMAR IDROS

3 September 2022, 12:58 pm
ALOR SETAR – Pas sepatutnya diberi lebih kepercayaan kerana terdapat ikatan baiah dalam kalangan pemimpin utama dan calon pilihan raya bagi memelihara integriti masing-masing terutama menjelang Pilihan Raya Umum ke-15 (PRU-15).
Presiden Pas, Tan Sri Abdul Hadi Awang berkata, ikatan baiah itu lebih berkesan daripada undang-undang lompat parti yang baru sahaja diperkenalkan.
“Perkara itu ditegaskan dalam Perlembagaan Pas bahawa hukum Allah dan Rasul-Nya adalah sumber tertinggi yang mewajibkan kepada para pemimpin utama dan calon pilihan raya untuk melafazkan sumpah dan baiah.
“Ia sehingga mengatasi segala undang-undang bagi memelihara integriti. Langkah ini lebih berkesan daripada undang-undang lompat parti yang baru sahaja diperkenalkan,” katanya ketika menyampaikan Ucapan Dasar pada Perasmian Muktamar Tahunan Pas kali ke-68 di Kompleks Pas Kedah di sini hari ini.
Justeru, kata beliau, Pas sepatutnya diberi lebih kepercayaan kerana adanya ikatan baiah itu yang lebih hebat daripada undang-undang kini yang luput tarikhnya.
Katanya, sesiapa yang tidak memelihara integriti pasti akan melompat sendiri kerana mereka kepanasan walaupun berada dalam bilik berhawa dingin atau dipecat dengan tindakan disiplin.

Tambahnya, kerajaan Barisan Nasional (BN) dijatuhkan oleh Pakatan Harapan (PH) kerana kelemahannya, diganti dengan kerajaan PH yang gagal sejak permulaan mengambil alih pemerintahan dengan kedua-duanya laksana tikus membaiki labu. – KOSMO! ONLINE


Diskaun harga tiket Teater Muzikal Upin & Ipin Pin Pin Pom!
Oleh HARYATI KARIM

3 September 2022, 12:48 pm
KUALA LUMPUR – Sempena musim cuti persekolahan, Les’ Copaque Production menawarkan potongan harga sehingga 50 peratus untuk pementasan Teater Muzikal Upin & Ipin – Pin Pin Pom!
Teater berdurasi lebih satu jam tersebut akan ditayangkan bermula hari ini selama dua hari di Dewan Plenary, Pusat Konvensyen Kuala Lumpur.
Menurut Pengarah Urusan Les’ Copaque Production Sdn. Bhd, Burhanuddin Md. Radzi, potongan harga dibuat bagi menarik lebih ramai peminat watak animasi popular Upin & Ipin menonton teater berkenaan.
“Kami memberikan potongan harga yang banyak buat penonton tempatan. Sebenarnya penganjur teater ini merupakan penganjur antarabangsa, namun saya tahu orang Malaysia kalau tiket mahal, mereka tidak akan pergi tengok.
“Melihat penjualan tiket yang agak perlahan, pihak kami meminta untuk penganjur mengurangkan harga tiket sehingga 50 peratus. Syukur penganjur mengizinkan, saya sedar kos penganjuran teater cukup tinggi.
“Jadi kami harapkan sokongan daripada penonton tempatan, kerana ini adalah produk Malaysia dan kami mahu mempromosikan sehingga ke luar negara,” katanya kepada Kosmo! Online selepas majlis tayangan media baru-baru ini.

Tambah Burhanuddin, dia berbangga melihat hasil karya pengarah, Siti Rohaya Atan dan pasukannya yang cukup menghiburkan selepas dua bulan latihan.
“Saya berbangga melihat hasilnya kerana produksi tempatan mampu mencapai tahap sama seperti produksi antarabangsa.
“Upin & Ipin adalah produk kebanggaan negara kita. Impian saya mahu menjadi produk Upin & Ipin seperti Disney yang boleh mengadakan siri jelajah ke seluruh dunia.
“Sekiranya sambutan bagus di sini, mungkin kita akan buat sebagai acara tahunan atau dua tahun sekali.
“Insya-Allah seterusnya teater muzikal ini akan dipersembahkan di Stadium Tertutup Singapura pada 18 Disember nanti dan kemudian di Indonesia, tahun depan,” katanya.
Teater muzikal tersebut menampilkan lakonan dan aksi maskot Upin dan Ipin serta enam sahabatnya dalam pengembaraan dunia penuh magik.
Pementasan teater menggunakan teknologi terkini seperti teknik kesan khas, efek pencahayaan serta pengunaan LED skrin bagi memberikan impak luar biasa.
Lagu-lagu yang dipersembahkan adalah Gembira Bermain dan beberapa lagu-lagu baru seperti Upin & Ipin Berani dan Pin Pin Pom!.
Menariknya buat julung kalinya, pementasan tersebut menampilkan beberapa watak baharu ke pentas teater seperti Pahlawan Magik Upin Ipin dan Nenek Kebayan.
Teater yang dihasilkan oleh Les’ Copaque Production dan diuruskan bersama oleh syarikat Star Fotress Sdn. Bhd. tersebut dipentaskan pada pukul 11 pagi, 3 petang dan 8.15 malam.
Teater Muzikal Upin & Ipin – Pin Pin Pom! berkisar mengenai Upin dan Ipin secara tidak sengaja terjumpa dan membawa pulang batu delima sakti milik Nenek Kebayan.
Nenek Kebayan yang mempunyai niat jahat untuk menakluki dunia magik, memerlukan kuasa dari batu delima sakti tersebut.
Upin dan Ipin bertukar menjadi Pahlawan Magik lalu menentang Nenek Kebayan.
Tiket berharga serendah RM69 boleh didapati menerusi laman web, https://my.trip.com/w/UpinIpin-2022. -KOSMO! ONLINE


Malaysia kutuk cubaan bunuh Naib Presiden Argentina
Oleh AMREE AHMAD

3 September 2022, 1:12 pm
PUTRAJAYA- Kerajaan Malaysia mengutuk sekeras-kerasnya cubaan membunuh Naib Presiden Argentina, Cristina Fernandez de Kirchner dalam satu kejadian yang berlaku Khamis lalu.
Kementerian Luar dalam satu kenyataan berkata, Malaysia turut berdiri teguh menzahirkan solidariti bersama-sama kerajaan dan rakyat Argentina menolak semua bentuk keganasan.
“Kami berharap agar pengganas tersebut akan segera dibawa ke muka pengadilan,” katanya melalui Wisma Putra di sini tadi.
Kejadian tidak diduga itu berlaku pada Khamis lalu kira-kira pukul 9 malam waktu tempatan di mana pada ketika itu pemimpin berkenaan yang berusia 69 tahun baru pulang ke rumahnya dari pejabat.
Bagaimanapun, pistol digunakan suspek, Fernando Andres Sabag Montiel, 35, tersekat ketika dia berdepan tokoh wanita itu yang kebetulan dikelilingi ratusan penyokong tegarnya.
Susulan insiden tersebut, Presiden Argentina, Alberto Fernandez mengisytiharkan cuti umum di seluruh negara sebagai tanda sokongan kepada Kirchner dan mengutuk keganasan awam. – KOSMO! ONLINE


DBKL rugi RM700,000 landskap Hari Merdeka rosak
Oleh KOSMO!

3 September 2022, 1:42 pm
KUALA LUMPUR – Dewan Bandaraya Kuala Lumpur (DBKL) memaklumkan pihaknya mengalami kerugian kira-kira RM700,000 apabila landskap yang dihiasai oleh pokok bunga hiasan rosak pada sambutan Hari Kebangsaan, Rabu lalu.
Datuk Bandar Kuala Lumpur, Datuk Seri Mahadi Che Ngah berkata, kerosakan yang dialami sekitar Dataran Merdeka dan sepanjang perarakan itu berlangsung berkemungkinan kerana kehadiran pengunjung yang ramai.
Katanya, pada hari tersebut dianggarkan lebih 100,000 pengunjung memeriah sambutan tersebut dan ia merupakan rekod baharu dicatatkan DBKL.
“Kehadiran pengunjung yang begitu ramai semasa sambutan Hari Kemerdekaan lepas, beberapa landskap di kawasan sekitar Dataran Merdeka telah rosak. Kerugian dianggarkan lebih RM700,000.
“Saya rasa ini agak luar biasa dan mungkin rekod baharu (jumlah pengunjung) untuk Kuala Lumpur ketika sambutan Hari Kebangsaan,”katanya ketika ditemui pada Majlis Malam Penghargaan Media Kuala Lumpur 2022.
Mengulas lanjut, Mahadi berkata, pihaknya akan melakukan siasatan terperinci ke atas insiden tersebut dan pada masa sama akan mengeluarkan satu garis panduan supaya perkara itu tidak berlaku pada masa akan datang.


Penduduk Zimbabwe, DRC disaran makan ulat, serangga atasi kebuluran
Oleh KOSMO!

4 September 2022, 9:00 pm
HARARE, Zimbabwe – Penduduk Benua Afrika yang berdepan isu kebuluran digalakkan untuk mencuba hidangan berasaskan serangga atau ulat yang kaya dengan nutrien sebagai salah satu alternatif makanan, lapor laman berita RT kelmarin.
Perkara tersebut disuarakan oleh agensi projek bantuan yang dibiayai oleh Britain di Zimbabwe dan Republik Demokratik Congo (DRC).
Bagi menyokong idea tersebut, agensi itu kini membelanjakan sebanyak AS$57,000 (RM255,018)  di DRC dan AS$346,000 (RM1.5 juta) di Zimbabwe untuk mencuba diet serangga dengan tujuan memperkenalkannya kepada penduduk tempatan.
Di DRC, agensi itu meneroka inisiatif faedah memakan ulat Afrika, belalang migrasi dan lalat askar hitam.
Terdapat kira-kira 23 spesies serangga termasuk anai-anai dan cengkerik yang telah pun menjadi hidangan biasa bagi penduduk di wilayah Kivu Selatan.
Bagaimanapun, penduduk tempatan tidak memakannya secara harian dan mengumpulkan serangga-serangga itu bergantung pada musim.

Sementara itu, di Zimbabwe pula, sebuah lagi agensi bantuan sedang mencari cara untuk menggunakan cacing mopane dalam bubur yang dihidangkan di sekolah.
Cacing mopane adalah ulat hijau berlendir yang sepatutnya bertukar menjadi rama-rama serta sudah biasa dipetik untuk dimakan daripada tumbuh-tumbuhan semasa musim hujan.
Projek itu bertujuan untuk memperkenalkan bubur bercampur pepijat sebagai hidangan kepada kanak-kanak miskin di bandar selatan Gwanda dan ibu kota Zimbabwe di Harare.
Agensi itu berkata, hidangan tersebut akan menggabungkan cacing mopane yang diternak secara tempatan dengan bijirin dan buah-buahan.
Ia menawarkan semua vitamin dan mineral penting seperti fosforus, kalium, besi, tembaga, zink, mangan, natrium, serta vitamin B1 dan B2. – Agensi


Muktamar: Tak perlu dedah butiran rundingan dengan UMNO
Oleh MOHD. RAFIE AZIMI

4 September 2022, 9:05 pm
ALOR SETAR – Setiausaha Agung Pas, Datuk Seri Takiyuddin Hassan mempertahankan kenyataan Presidennya, Tan Sri Abdul Hadi Awang bahawa parti itu ketika ini sedang mengadakan perbincangan bersama beberapa pemimpin UMNO mengenai strategi untuk mendepani Pilihan Raya Umum Ke-15 (PRU-15).
Menurut Takiyuddin, rundingan tersebut dibuat di peringkat tertentu yang tidak perlu didedahkan.
Malah katanya, beliau optimis betapa perbincangan yang berjalan itu mampu membawa kepada rundingan rasmi selepas ini.
“Tak perlu kita dedahkan tetapi saya mengesahkan bahawa kita memang sedang mengadakan perbincangan secara rasmi dan tidak rasmi.
“Perbincangan itu diadakan dengan pemimpin yang kita rasa tidak semestinya boleh buat keputusan tetapi menuju ke arah untuk kita lakukan perbincangan yang lebih rasmi selepas ini,” katanya.
Beliau berkata demikian ketika ditemui selepas berakhir Muktamar Tahunan Pas Kali Ke-68 di Kompleks Pas Kedah di sini hari ini.

Terdahulu, Abdul Hadi pada sidang akhbar memaklumkan, rundingan antara UMNO dan Pas ketika ini masih berjalan melibatkan pimpinan kedua-dua parti termasuk di peringkat akar umbi.
Kenyataan itu mendapat reaksi  Timbalan Presiden UMNO, Datuk Seri Mohamad Hasan yang mendakwa tiada sebarang rundingan oleh mana-mana kepimpinan partinya seperti didakwa Abdul Hadi.
Mengulas lanjut Takiyuddin berkata, Mohamad Hasan juga pernah bersetuju sebelum ini apabila ada pandangan daripada pimpinan Pas yang menyatakan kerusi tertentu boleh dibincangkan bagi mengelakkan ia dimenangi pihak ketiga (Pakatan Harapan).
“Itu saya rasa diakui Timbalan Presiden UMNO sendiri. Jadi dalam perbincangan kali ini, perkara itu jugalah yang dibincangkan.
“Politik ini tak semestinya anda terus berada di meja rundingan secara rasmi saja. Ada juga perbincangan secara tak rasmi kerana apa yang lebih penting adalah kehendak ahli,” jelasnya. – KOSMO! ONLINE


Formula Satu: Verstappen tawan GP Belanda
Oleh KOSMO!

4 September 2022, 11:19 pm
ZANDVOORT, Belanda – Pelumba utama pasukan Red Bull, Max Verstappen menepati ramalan apabila muncul juara Grand Prix (GP) Belanda sekali gus mengukuhkan cengkaman selaku pendahulu saingan Formula Satu (F1) musim ini.
Pada perlumbaan di Litar Antarabangsa Zandvoort itu, Verstappen berdepan cabaran sengit daripada dua pelumba Mercedes, George Russell dan Lewis Hamilton selain jaguh Ferrari, Charles Leclerc.
Namun, strategi yang menjadi dilakukan oleh Red Bull membolehkan Verstappen menamatkan saingan sebagai juara dengan menewaskan Russell di tempat kedua dan Leclerc melengkapkan kedudukan podium.
Hamilton yang tampil cemerlang sepanjang perlumbaan terpaksa akur di kedudukan keempat manakala rakan sepasukan Verstappen, Sergio Perez di tempat kelima.
“Ini adalah perlumbaan yang cukup menarik untuk diharungi. Keputusan yang baik buat kita semua,” kata Verstappen yang juga juara dunia musim lalu secara ringkas selepas tamat perlumbaan.
Keputusan tersebut menyaksikan Verstappen berjaya mengutip 310 mata selepas menjuarai 10 perlumbaan GP musim ini manakala Leclerc di tempat kedua keseluruhan dengan 201 mata. – KOSMO! ONLINE


Pecco dominasi perlumbaan di Misano
Oleh KOSMO!

4 September 2022, 9:25 pm
SAN MARINO – Pelumba pasukan Ducati, Francesco Bagnaia mencatat kemenangan keempat berturut-turut selepas memenangi perlumbaan Grand Prix (GP) San Marino di Litar Misano sebentar tadi.
Pada saingan Kejuaraan Motosikal Dunia (MotoGP) itu, dia yang memulakan perlumbaan di petak kelima tidak menunggu lama apabila bermula baik sebelum mengambil kedudukan sebagai pendahulu pada pusingan ketiga.
Meskipun dicabar pelumba Aprilia, Maverick Vinales dan pelumba Gresini Racing, Enea Bastianini sepanjang perlumbaan, namun Bagnaia yang mesra dengan gelaran Pecco kekal tenang untuk menamatkan saingan sebagai pemenang menerusi catatan masa 41:43.19 saat (s).
“Saya sangat gembira dengan kemenangan hari ini kerana dapat dapat mencatat kemenangan keempat berturut-turut. Secara jujur, saya tidak bermula baik pada awal perlumbaan kerana sukar untuk sesuaikan diri dengan cengkaman tayar.
“Bagaimanapun, situasi itu berubah sedikit demi sedikit sepanjang perlumbaan dan membuatkan saya agak selesa. Saya sangat gembira dengan perlumbaan serta keputusan yang dicatat,” katanya sebaik tamat perlumbaan.
Perlumbaan itu juga dihiasi beberapa insiden termasuk tiga pelumba yang terjatuh seawal pusingan pertama selain pelumba petak hadapan, Jack Miller turut mengalami nasib sama pada pusingan kedua.

Mengiringi Bagnaia di podium adalah Bastianini yang menamatkan perlumbaan di tempat kedua selepas memberikan tentangan sengit diikuti Vinales yang berpuas hati di kedudukan ketiga. – KOSMO! ONLINE


Polis kesan pemandu kereta langgar lari pegawai imigresen
Oleh OTHMAN YAHAYA

4 September 2022, 8:37 pm
SUNGAI PETANI – Polis mengesan pemandu kereta jenis Proton Wira Aeroback yang disyaki terlibat dalam kejadian langgar lari yang mengakibatkan seorang pegawai imigresen maut di Kilometer 83.4 Lebuh Raya Utara-Selatan di sini, pagi tadi.
Ketua Polis Daerah Kuala Muda, Asisten Komisioner Zaidy Che Hassan berkata, pemandu kereta itu dipercayai melarikan diri sejurus kejadian dan belum tampil membuat laporan polis.
“Kereta berwarna perak itu dikesan melalui rakaman televisyen litar tertutup (CCTV) di Plaza Tol Gurun.
“Kita sedang meneliti dan menyemak nombor pendaftaran kereta untuk mengetahui sama ada pemiliknya sendiri atau individu lain yang
memandu semasa kejadian,” katanya di sini hari ini.
Beliau pada masa sama meminta orang ramai yang mempunyai maklumat berkaitan pemandu dan kereta itu supaya menghubungi Pegawai Penyiasat, Inspektor Juzaili Ismail di talian 019-5586668.
“Orang ramai juga boleh menghubungi Pejabat Pertanyaan Bahagian Siasatan Penguatkuasaan Trafik Daerah Kuala Muda di talian 04-4232222 untuk membantu siasatan,” ujarnya.

Dalam kejadian kira-kira pukul 9.30 pagi itu, mangsa, Muhammad Nizam Samsudin, 46, yang bertugas sebagai Timbalan Pengarah Imigresen di Depot Imigresen Sementara Sungai Bakap, Pulau Pinang meninggal dunia di tempat kejadian akibat kecederaan parah pada kepala.
Sementara rakannya, Zaili Nizam Muhammad, 43, dan bertugas sebagai Timbalan Pengarah Kanan Imigresen di depot imigresen sama patah kaki dan kini menerima rawatan di Hospital Sultan Abdul Halim (HSAH).
Kemalangan dipercayai berlaku apabila sebuah kenderaan yang tidak diketahui melanggar bahagian belakang motosikal ditunggangi Muhammad Nizam di lorong kiri menyebabkannya hilang kawalan dan terbabas ke lorong kecemasan. – KOSMO! ONLINE


Penglibatan rakyat Perak dalam pertanian, penternakan rendah
Oleh ASLIZA MUSA

4 September 2022, 8:01 pm
PADANG RENGAS – Penglibatan rakyat di negeri ini dalam sektor pertanian dan penternakan dilihat masih rendah meskipun terdapat permintaan tinggi bagi produk makanan.
Menteri Besar Perak, Datuk Seri Saarani Mohamad berkata, berdasarkan statistik, negeri Perak kekurangan bekalan daging lembu dan biri-biri apabila hanya 13.6 peratus daging untuk kegunaan dalam negeri dibekalkan oleh penternak lembu manakala 3.3 peratus pula membabitkan penternak biri-biri.
Malah katanya, tanaman halia dan kobis yang dibekalkan petani di Perak juga merekodkan nilai rendah masing-masing sebanyak 0.2 dan dua peratus.
“Penduduk di Perak ini mencecah 2.6 juta orang di mana kita memerlukan makanan yang mencukupi dan berkualiti.
“Ada banyak ruang dan peluang untuk petani, penternak dan peladang untuk mereka teroka sama ada memulakan projek baharu atau membesarkan projek sedia ada termasuk variasi tanaman seperti halia, kobis dan nanas yang ada permintaan tinggi.
“Saya tidak tahu kenapa orang Perak tidak berminat (pertanian dan penternakan) sedangkan produk makanan itu merupakan keperluan harian mereka,” katanya dalam sidang akhbar sempena Karnival Sekuriti [email protected] Sejahtera 2030 di Dewan Millenium, Lubok Merbau di sini hari ini.

Menurut beliau, kerajaan negeri dalam usaha menyakinkan rakyat untuk terlibat dalam bidang pertanian agar dapat bersama mencapai matlamat sebagai hab sekuriti makanan pertama negara.
Katanya, antara langkah diambil adalah menerusi siri jelajah ke seluruh negeri bagi menyampaikan maklumat berkaitan bidang pertanian selain bantuan dan bentuk sokongan yang disediakan kerajaan. – KOSMO! ONLINE


Lelaki dikhuatiri lemas, dua terselamat kemalangan bot
Oleh MASTURAH SURADI

4 September 2022, 9:17 pm
KOTA TINGGI – Seorang lelaki dikhuatiri lemas manakala dua lagi terselamat selepas terlibat kemalangan bot dalam kejadian di Kampung Sungai Sembayong, Tanjung Sedili di sini petang hari ini.
Komander Operasi Balai Bomba Penyelamat (BBP) Kota Tinggi, PBT Rafiee A Karim berkata, pihaknya menerima panggilan kecemasan kejadian itu pada pukul 5.11 petang dan seramai 10 anggota dikejarkan ke lokasi kejadian.
“Setibanya Pasukan Keluaran Operasi (PKO) di tempat kejadian didapati terdapat kemalangan dua buah bot pemacing berukuran panjang 15 dan 30 kaki.
“Kemalangan menyebabkan tiga orang mangsa tercampak ke sungai dari bot 15 kaki. Dua mangsa berjaya diselamatkan orang awam dimana mangsa berusia 29 tahun cedera manakala seorang lagi berusia 38 tahun tidak alami kecederaan.
“Bagaimanapun terdapat seorang lagi mangsa berusia 35 tahun dikhuatiri masih hilang,” katanya dalam kenyataan hari ini.
Katanya, kerja-kerja pencarian awal secara ‘surface searching’ (carian permukaan) sedang dijalankan menggunakan dua buah bot orang awam.

Menurutnya, mangsa yang cedera telah dihantar ke Klinik Kesihatan Tanjung Sedili untuk rawatan lanjut.
“Usaha mencari dan menyelamat mangsa masih diteruskan sehingga kini melibatkan pelbagai agensi,” katanya lagi. – KOSMO! ONLINE


Wanita ditahan tinggal anak OKU sehingga terjun apartmen
Oleh NOR AZIAH MAT NOH

4 September 2022, 9:53 pm
AMPANG – Seorang wanita ditahan hari ini kerana meninggalkan anaknya yang merupakan orang kelainan upaya (OKU) berseorangan sehingga remaja lelaki itu terjun dari tingkat satu sebuah apartmen di Taman Melawati, awal pagi semalam.
Difahamkan, remaja lelaki berusia 13 tahun itu ditinggalkan seorang diri di rumah pada Jumaat lalu kerana wanita itu membawa anak perempuan berusia lima tahun ke latihan renang sebelum bermalam di sebuah hotel sekitar Damansara.
Ketua Polis Daerah Ampang Jaya, Asisten Komisioner Mohamad Farouk Eshak berkata, mangsa yang merupakan golongan OKU dan autisme itu telah terjun dari rumah yang terletak di tingkat satu pada pukul 8.32 pagi semalam.
“Remaja itu kemudian terjatuh di atas sebuah kereta dan mengalami kecederaan sehingga menerima lima jahitan di bahagian kepala, tangan kanan serta kesan retak di tangan dan muka.
“Mangsa kini sedang menerima rawatan di Hospital Ampang,” katanya dalam kenyataan di sini hari ini.
Susulan itu, polis menahan seorang wanita tempatan berusia 43 tahun yang merupakan ibu mangsa pada pukul 2 petang hari ini.

“Suspek akan dibawa ke Mahkamah Ampang esok bagi permohonan reman di bawah Seksyen 117 Kanun Prosedur Jenayah untuk membantu siasatan.
“Kes disiasat bawah Seksyen 31(1) Akta Kanak-Kanak 2001 merujuk kepada kesalahan penganiayaan, pengabaian, pembuangan atau pendedahan kanak-kanak,” ujarnya. – KOSMO! ONLINE


Cuaca baik di Semenanjung malam ini
Oleh KOSMO!

4 September 2022, 8:22 pm
PETALING JAYA – Cuaca cerah dan baik dilaporkan bagi kesemua negeri di Semenanjung malam ini.
Bagaimanapun, Jabatan Meteorologi (MetMalaysia) mengeluarkan amaran ribut petir dan hujan lebat di Sabah sehingga pukul 10 malam ini.
“Antara kawasan yang terlibat adalah Pedalaman, Pantai Barat, Sandakan termasuk Wilayah Persekutuan Labuan.
“Bagi di Semenanjung, cuaca malam ini dijangka cerah dan baik di semua negeri.” katanya dalam kenyataan hari ini.
Tambahnya, amaran ribut petir merupakan amaran jangka pendek yang sah dalam tempoh tidak melebihi enam jam untuk satu-satu keluaran. -KOSMO! ONLINE.


Liga Perdana: JDT II hampir rangkul kejuaraan, hanya perlu satu mata
Oleh MOHAMAD FAIZAL HASHIM

4 September 2022, 11:27 pm
JOHOR BAHRU – Pasukan Johor Darul Ta’zim II (JDT II) semakin hampir merangkul kejuaraan liga selepas menewaskan pasukan Terengganu FC II 3-0 pada aksi Liga Perdana di Stadium Majlis Bandaraya Pasir Gudang, sebentar tadi.
Kemenangan itu menyaksikan JDT II mengumpul 39 mata menerusi 17 perlawanan, tiga mata di hadapan pencabar terdekat, Kelantan FC.
Ini bermakna, skuad Harimau Selatan itu hanya memerlukan satu mata sahaja pada aksi terakhir ketika menentang Selangor FC di tempat lawan untuk muncul juara.
Pasukan tuan rumah memecahkan kebuntuan hasil jaringan Daryl Sham yang mendapat umpanan Adam Farhan Mohd. Faizal sebelum melakukan rembatan dari luar kotak penalti menewaskan penjaga gol, Syed Muhammad Nasrulhaq Syed Bidin pada minit keenam.
Tersentak dengan jaringan tersebut, pasukan bimbingan Badrul Afzan Razali meningkatkan serangan bagi menyamakan kedudukan.
Pada minit ke-12, Wan Mohamad Fazli Wan Ghazali mensia-siakan peluang keemasan untuk menyamakan kedudukan setelah rembatan yang dilakukan dari jarak dekat jauh tersasar daripada pintu gol.

Pada minit ke-19, Wan Mohamad Fazli hampir memberi kejutan buat pasukan JDT II namun gagal memanfaatkan hantaran silang Syafik Ismail setelah tandukannya sedikit tersasar.
Pada akhir babak pertama, Adam Farhan hampir melebarkan kedudukan namun pecubaan yang dilakukan dalam kotak penalti dinafikan penjaga gol yang menutup ruang buatnya mencipta gol.
Bersambung babak kedua, JDT II terus bernafsu untuk menambah jaringan menerusi percubaan Adam Farhan namun pemain sayap itu gagal menewaskan Syed Muhammad Nasrulhaq dalam situasi satu lawan satu pada minit ke-51.
Dua minit berselang, gawang TFC II hampir dibolosi menerusi percubaan dilakukan Daryl Sham namun rembatannya sekadar menggegar tiang gol lawan.
Pemain import, Moussa Sidibe turut melakukan percubaan tepat ke arah gol, bagaimanapun penjaga gol TFC II lebih bersedia dan bingkas merebahkan badan menolak keluar rembatan pemain itu pada minit ke-71.
Ketika perlawanan memasuki 10 minit terakhir permainan, pemain gantian, Umar Hakeem Suhar Rezwan memastikan kemenangan milik skuad Harimau Selatan apabila memanfaatkan umpanan Daryl Sham dengan melakukan tolakan ke gawang yang tidak dikawal pada minit ke-82.
Sidibe menambah derita buat pasukan pelawat apabila meledak gol ketiga perlawanan dengan melakukan sepakan lambung melepasi jangkauan penjaga gol memberikan kemenangan selesa buat tuan rumah. – KOSMO! ONLINE


‘Cakap ikut fakta, jangan meludah ke langit’ – Noh
Oleh ISKANDAR SHAH MOHAMED

4 September 2022, 7:16 pm
KUALA SELANGOR – “Jangan bercakap tanpa fakta dan meludah ke langit namun kena di muka sendiri,” kata Tan Sri Noh Omar.
Pengerusi Perhubungan UMNO Selangor itu membidas kenyataan Pengerusi Parti Amanah Negara (Amanah) negeri, Ir. Izham Hashim yang menyifatkan beliau tidak menjawab persoalan isu prinsip pengasingan kuasa dan kedaulatan undang-undang negara.
Tegas Noh, Exco Selangor itu sepatutnya bertanyakan diri sendiri faktor tumbangnya kerajaan Pakatan Harapan (PH) dalam tempoh 22 bulan.
“Ketika saya menjadi pembangkang dulu, siapa kerajaan yang tiada integriti dan mencampuri urusan judisiari?
“Apabila PH menang, siapa yang mendesak bekas Ketua Hakim Negara, Peguam Negara dan Ketua Pesuruhjaya Suruhanjaya Pencegahan Rasuah Malaysia (SPRM) meletak jawatan?
“Siapa sebenarnya yang menganggap Malaysia ini dia yang punya? Izham ini bercakap tanpa mengikut fakta dan biadap,” katanya pada sidang akhbar selepas merasmikan Klinik Zahran dan penyerahan van jenazah sumbangan Bank Rakyat di Sungai Terap di sini, petang tadi.

Khamis lalu, Kosmo! melaporkan Izham disifatkan sebagai pemimpin yang tidak matang dan tiada adab kerana menyatakan Malaysia bukan milik UMNO untuk sewenang-wenangnya memecat sesiapa.
Semalam, Izham memaklumkan kenyataan pemimpin UMNO mahu mencampuri urusan badan kehakiman dan sistem perundangan untuk menyingkirkan sesiapa yang tidak mengikut telunjuk mereka adalah memalukan dan tidak berintegriti.
Jelas Noh, parti keramat itu hanya mencadang dan menyatakan pandangan berkaitan perkara tersebut.
“Namun, mereka (kerajaan PH) sudah melaksanakannya (campur tangan politik) sebelum ini.
“Oleh sebab itu, rakyat kini boleh menilai bahawa kerajaan PH banyak menipu dan hanya memerintah dalam tempoh singkat sahaja,” ujarnya.
Dalam pada itu, Noh yang juga Ahli Parlimen Tanjong Karang berkata, ada daripada cawangan atau Bahagian UMNO sudah menghantar nama lima calon bagi Pilihan Raya Umum ke-15 (PRU15).
“Ia adalah prosedur atau proses yang ditetapkan dan saya akan menghantar senarai itu kepada kepimpinan tertinggi parti untuk diputuskan,” katanya. – KOSMO! ONLINE


Lelaki larikan pesawat, ugut rempuh pasar raya
Oleh KOSMO!

4 September 2022, 7:00 pm
JACKSON, Mississippi – Seorang petugas lapangan terbang di Tupelo, Amerika Syarikat (AS) ditahan selepas didakwa melarikan sebuah pesawat ringan dan mengugut untuk merempuh sebuah pasar raya, lapor akhbar The Sun semalam.
Suspek, Cory Patterson dari negeri Mississippi, turut memuat naik ucapan ‘selamat tinggal’ di laman Facebook dan memohon maaf atas tindakannya.
Dia bagaimanapun berjaya dipujuk oleh polis untuk tidak meneruskan niat asalnya dan pesawat tersebut akhirnya mendarat di sebuah padang akibat kehabisan bahan api kerana selepas mengelilingi Tupelo selama lima jam.
Pejabat Syerif Daerah Benton mengesahkan bahawa pesawat itu mendarat dengan selamat dan suspek telah ditahan tanpa kekerasan.
Dia telah didakwa dengan rompakan besar-besaran dan membuat ancaman pengganas serta mungkin akan menghadapi pertuduhan persekutuan, kata Ketua Polis Tupelo, John Quaka.
Suspek dipercayai mencuri pesawat jenis Beechcraft King Air 90 sekitar pukul 5.08 pagi (waktu tempatan), semalam, dan mula terbang mengelilingi Tupelo.

Pihak berkuasa berkata, pada kira-kira pukul 5.23 pagi (waktu tempatan), dia mengancam untuk merempuh pasar raya Walmart di Tupelo dengan sengaja. – Agensi


Harus peka petanda fenomena kepala air
Oleh TENGKU DANISH BAHRI TENGKU YUSOFF

4 September 2022, 7:37 pm
SETIU – Insiden 32 pengunjung terperangkap serta lapan kenderaan dihanyutkan arus deras di Lata Ulu Kasar di sini pada kelmarin boleh dielakkan sekiranya mereka peka dengan fenomena kepala air.
Pengarah Jabatan Bomba dan Penyelamat (JBPM) Terengganu, Md. Hilman Abd. Rashid berkata, tambah dikesalkan apabila kebanyakan mereka dikatakan tidak menghiraukan amaran awal yang diberikan oleh penduduk setempat.
“Saya dimaklumkan sebahagian besar pengunjung pada waktu kejadian terus mandi walaupun telah dinasihatkan penduduk setempat tentang kemungkinan kejadian kepala air.
“Sebahagian mereka juga meletakkan kenderaan masing-masing di kawasan laluan air bukan di tempat meletak kenderaan disediakan,” katanya ketika meninjau lokasi kejadian di Lata Ulu Kasar di sini hari ini.
Kawasan perkelahan terkenal itu tetap dikunjungi orang ramai termasuk dari luar Terengganu seperti biasa walaupun baru dua hari insiden kepala air berlaku.
Sehubungan itu, Md. Hilman berharap kejadian kepala air pada kelmarin menjadi iktibar untuk masyarakat lebih peka apabila beriadah di lokasi berisiko berlakunya kepala air.

Jelas beliau, kemungkinan berlakunya kepala air boleh dikesan menerusi bunyi deruan air, pertukaran warna air sungai, air berbuih, kehadiran sampah sarap dan kenaikan mendadak paras air.
“Tahap kesedaran masyarakat perlu ditingkatkan terutama musim peralihan monsun ketika ini bagi mengelak sebarang kejadian yang tidak diingini,” katanya.
Terdahulu, Kosmo! melaporkan seramai 32 pengunjung yang sedang berkelah di Lata Ulu Kasar di sini cemas apabila mereka terperangkap selama lebih tiga jam dalam kejadian kepala air di kawasan perkelahan tersebut. – KOSMO! ONLINE


The Red Warriors tewas 1-2 di tangan Selangor FC II
Oleh MUSTAQIM MOHAMED

4 September 2022, 7:47 pm
KOTA BHARU – Laluan Kelantan FC untuk memburu kejuaran Liga Premier musim ini semakin berliku apabila tumpas 1-2 kepada Selangor FC II di Stadium Sultan Muhammad IV, di sini sebentar tadi.
Kekalahan itu menyaksikan skuad bimbingan Rezal Zambery Yahya perlu menunggu keputusan perlawanan melibatkan Johor Darul Ta’zim II (JDT II) yang kini berada di tangga kedua liga.
Kem The Red Warriors (TRW) terlebih dahulu dikejutkan oleh jaringan pembukaan pasukan pelawat melalui Muhammad Aliff Izwan Yuslan pada minit ke-29 selepas melakukan rembatan yang gagal ditangkap kemas oleh penjaga gawang Kelantan FC, Nik Mohd. Amin Ahmad.
Kelantan FC sekali lagi dikejutkan oleh Selangor FC II melalui jaringan S. Sharvin pada minit ke-34.
Pasukan tuan rumah mendapat peluang untuk merapatkan jurang gol apabila dihadiahkan sepakan percuma hujung babak pertama, namun gagal disempurnakan oleh Nurshamil Abd. Ghani.
Ketinggalan 0-2, TRW menggandakan usaha untuk merapatkan jurang gol sebaik sahaja permulaan separuh masa kedua.

Pasukan pelawat yang berkelebihan dua gol terus mengekalkan disiplin bertahan sambil menunggu peluang untuk melancar serangan balas untuk mengamcan kubu Kelantan FC.
Anak-anak buah Rezal Zambery berjaya merapatkan jurang gol melalui jaringan Muhammad Ghaffar Abdul Rahman pada minit ke-76 yang dapat memanfaatkan situasi kelam kabut di hadapan gawang pelawat.
Gol berkenaan menghidupkan kembali semangat juang pemain TRW untuk terus sekurang-kurangnya mengutip satu mata di laman sendiri.
Bagaimanapun, Selangor FC II terus kental bertahan menyaksikan Kelantan FC tewas buat kali ketiga dalam saingan Liga Premier musim ini. – KOSMO! ONLINE


Wanita lepasan sekolah bangga berjodoh dengan polis
Oleh KOSMO!

4 September 2022, 8:00 pm
JAKARTA – Seorang wanita dari wilayah Jawa Timur meluahkan rasa bangga kerana berjodoh dengan anggota polis walaupun tahap pendidikannya hanyalah lepasan sekolah menengah, lapor portal berita Wolipop semalam.
Siege Trian Elisabeth atau Ege, memuat naik sebuah video di laman TikTok yang memaparkan kehidupannya sebagai isteri anggota polis Republik Indonesia dan secara automatik bergelar ahli Bhayangkari.
Bhayangkari adalah persatuan isteri-isteri polis Indonesia yang merupakan salah satu organisasi besar dan terhormat di republik itu sejak 1949.
“Meskipun diri ini hanya lepasan sekolah menengah, syukur kerana suami masih memilih saya untuk menjadi isteri,” tulis Ege pada kapsyen video.
Menurut Ege, tujuan dia memuat naik video itu adalah untuk menyeru agar wanita yang tidak berpeluang melanjutkan pelajaran untuk tidak hilang yakin diri terutama dalam soal jodoh.
“Jangan rasa diri tidak berharga walau kita hanya lepasan sekolah menengah kerana cinta itu tidak mengenal darjat,” kata Ege. – Agensi


Video lucah: Panggil, siasat jika ada laporan
Oleh AMREE AHMAD

4 September 2022, 7:30 pm
PUTRAJAYA – Kementerian Pembangunan Wanita, Keluarga dan Masyarakat bersedia memanggil seorang artis remaja yang mendakwa kononnya diajak bapa untuk menonton video lucah bersama jika ada laporan dibuat.
Menterinya, Datuk Seri Rina Mohd. Harun berkata, setakat ini belum ada laporan rasmi diterima pihaknya dan beliau juga baru tahu perkara itu menerusi laporan media.
“Jika betul ada, kita akan panggil dia dan bapanya untuk disiasat serta tidak teragak-agak ambil tindakan tegas di bawah Akta Kanak-Kanak 2001,” katanya.
Beliau berkata demikian ketika diminta mengulas mengenai pendedahan artis remaja itu berkenaan ayahnya dalam satu bual bicara baru-baru ini.
Mengulas lanjut, Rina berkata, orang ramai boleh membantu kementerian itu dengan tampil membuat aduan termasuk kepada Suruhanjaya Komunikasi dan Multimedia Malaysia (SKMM).
“Saya difahamkan bahawa artis cilik ini hanya dedah pengakuan itu melalui laman sosial Twitter sebelum tular apabila diulang ciap ramai netizen terutama peminatnya.

“Jika keadaan tersebut betul, ia amat menyedihkan kerana ibu bapa terbabit sepatutnya menjadi pelindung dan pembimbing kepada anak mereka sendiri,” tegasnya.
Pada masa sama, beliau mengakui kanak-kanak perempuan paling ramai menjadi mangsa penderaan seksual berdasarkan statistik oleh Jabatan Kebajikan Masyarakat (JKM) tahun ini.
“Sebanyak 67 peratus daripada 1,055 kes penderaan kanak-kanak direkodkan dari awal Januari sehingga Jun lepas adalah golongan perempuan.
“Perangkaan polis pula untuk tempoh enam bulan pertama tahun ini menunjukkan sebanyak 1,348 kes jenayah seksual yang melibatkan kanak-kanak dicatatkan di seluruh negara,” ujarnya. – KOSMO! ONLINE


Reda, mereka sudah jadi anak syurga – Ibu mangsa
Oleh KHAIRUL MOHD. ALI

4 September 2022, 7:01 pm
JOHOR BAHRU – Ibu kepada dua beradik yang meninggal dunia dalam kejadian kebakaran di sebuah rumah di Jalan Bunga Raya Besar, Kampung Dato’ Sulaiman Menteri di sini semalam, reda dengan pemergian cahaya mata dijemput Ilahi.
Nurul Ain Najihah Zulkifli, 27, berkata, mereka sekeluarga menerima ketentuan takdir itu dengan berlapang dada selain dapat menjadi iktibar.
“Saya reda, kedua-dua kanak-kanak itu sudah menjadi anak syurga, saya tidak perlu risau apa-apa lagi.
“Cuma mula-mula itu saya terasa sangat sedih kerana selepas kebakaran tersebut berjaya dipadamkan, saya orang pertama lihat dia (Muhammad Zafran) memeluk adiknya,” katanya ringkas ditemui di sini, hari ini.
Nurul Ain Najihah berkongsi kisah pilu itu selepas kedua-dua anaknya selamat dikebumikan dalam satu liang lahad di Tanah Perkuburan Islam Mukim Tebrau, di Taman Istimewa, di sini pukul 5.30 petang, hari ini.
Sementara itu, bapa mangsa, Muhammad Fikri Abdul Mubian, 28, pula memberitahu, biarpun masih bersedih dengan kejadian, dia dan isterinya tetap bersyukur jenazah anak mereka telah selamat dikebumi.

“Sudah tentu masih bersedih, tetapi saya tetap berasa lega kerana jenazah mereka sudah selamat dikebumikan. Saya juga tidak tahu hendak kata apa-apa lagi,” jelasnya.
Majlis pengkebumian tersebut dihadiri seramai lebih 50 orang terdiri daripada ahli keluarga dan rakan-rakan mereka yang bergegas dari Negeri Sembilan, Kuala Lumpur dan Perak selepas mengetahui tragedi menimpa keluarga itu.
Kosmo! semalam melaporkan dalam kejadian pukul 1.41 tengah hari itu, mayat Muhammad Zafran, 3 dan adik perempuannya, Nurul Hawa Zafira, 2, ditemui rentung berpelukan di belakang pintu sebuah bilik dalam kebakaran di kediaman sewa keluarga. – KOSMO! ONLINE


Empat nelayan berpaut pada bot terbalik
Oleh NOOR HASLIZA NUSI

4 September 2022, 7:56 pm
GEORGE TOWN – Seramai empat nelayan tempatan terpaksa berdepan detik cemas hampir beberapa jam apabila bot fiber yang dinaiki mereka dilaporkan karam di kedudukan 6.6 batu nautika selatan Pulau Kendi di sini pagi tadi.
Kesemua mangsa lelaki berusia 31 hingga 43 tahun itu ditemui dalam keadaan selamat dan sedang berpaut pada bot yang terbalik kira-kira pukul 10.45 pagi.
Pengarah Maritim Negeri, Kepten Maritim Abd Razak Mohamed berkata, pihaknya menerima laporan berhubung kejadian berlaku daripada pengadu yang juga mangsa bot karam tersebut sekitar pukul 9.15 pagi.
Menurutnya, sebaik menerima laporan tersebut, bot PERKASA 1220 Maritim Malaysia diatur gerak ke lokasi untuk membuat pencarian dan pemantauan di sekitar lokasi aduan.
Keadaan empat nelayan tempatan yang ditemui sedang berpaut pada bot yang karam pagi tadi.
“Keadaan laut yang bergelora serta lokasi yang tidak tepat menyukarkan anggota Maritim untuk melakukan pencarian. Pasukan akhirnya menemui keempat-empat mangsa dalam keadaan selamat dan sedang berpaut pada bot yang terbalik.
“Kesemua mangsa kemudiannya di bawa ke Jeti Pasukan Polis Marin Batu Uban untuk tindakan lanjut,” katanya dalam kenyataan di sini petang tadi.

Justeru, pihaknya menasihatkan setiap komuniti nelayan agar mengutamakan keselamatan termasuk peralatan dan bot sentiasa berada dalam keadaan baik sekiranya berlaku sebarang kecemasan di laut.
Jelasnya, pemilik bot juga dinasihatkan agar berhati-hati dan menyemak ramalan kaji cuaca sebelum turun ke laut. – KOSMO! ONLINE


Trend laman ‘online’ pornografi kanak-kanak semakin serius
Oleh AMREE AHMAD

4 September 2022, 6:50 pm
PUTRAJAYA – Kecenderungan rakyat negara ini menyukai serta berkongsi laman sesawang berkaitan bahan pornografi golongan kanak-kanak dilihat semakin membimbangkan khususnya kepada kerajaan.
Menteri Pembangunan Wanita, Keluarga dan Masyarakat, Datuk Seri Rina Mohd. Harun berkata, pihaknya juga mendapati wujudnya peningkatan kes eksploitasi seksual dalam talian melibatkan golongan itu.
Beliau turut memetik maklumat polis sendiri menunjukkan sejumlah 106,764 alamat protokol internet (IP) berdaftar di Malaysia membuat perkongsian pornografi kanak-kanak.
“Angka dari tahun 2017 sehingga Ogos lepas menggambarkan perkembangan tidak sihat terutama kelompok kanak-kanak yang dianggap rentan,” katanya ketika ditemui selepas melancarkan Kempen Banteras Jenayah Seksual Dalam Talian Terhadap Kanak-kanak di sini tadi.
Pada program itu, beliau memperkenalkan logo pokok kaktus dalam pasu sebagai lambang kerajaan dan komuniti bersama menangani isu seksual kanak-kanak melalui media sosial.
Mengulas lanjut, Rina berkata, trend penyalahgunaan media dalam talian untuk jenayah seksual kanak-kanak dilihat semakin melonjak terutama perkongsian dan capaian bahan pornografi.

“Ini dibimbangi boleh mendorong kepada ketagihan seks dan akhirnya membawa perlakuan seksual lain menjurus jenayah rogol, cabul kehormatan atau sumbang mahram.
“Justeru, pihak kementerian, melakukan pelbagai usaha termasuk penubuhan Jawatankuasa Tindakan Bersepadu Pengurusan Isu Sosial Kanak-Kanak di Media Sosial pada tahun lalu,” jelasnya.
Rina berkata, perkhidmatan kaunseling itu melibatkan sebanyak 108 buah Pejabat Kebajikan Masyarakat Daerah melalui pelantikan 299 orang pembantu perlindung dan 140 Pasukan Perlindungan Kanak-Kanak. – KOSMO! ONLINE


Wanita temui telefon hilang tuntut ganjaran RM390
Oleh KOSMO!

4 September 2022, 7:30 pm
BEIJING – Seorang wanita di Chengdu, China dirakam bertengkar dengan sepasang kekasih apabila permintaannya untuk mendapat ganjaran kerana memulangkan sebuah telefon pintar tidak dilayan, lapor portal Mothership semalam.
Kejadian yang berlaku pada 28 Ogos lalu dikatakan bemula apabila telefon pintar seorang pelajar universiti tercicir dan ditemui oleh wanita tersebut.
Bagaimanapun, ketika mahu memulangkannya kembali, dia menuntut ganjaran sebanyak SGD$121 (RM390) atau telefon itu tidak akan diberikan kepada pemilik asal.
Pelajar tersebut dan teman lelakinya enggan membayar jumlah yang diminta dan hanya sanggup memberikan wang sebanyak SGD$20 (RM64).
Perkara tersebut menimbulkan kemarahan wanita itu dan dia mula menengking pasangan berkenaan serta mengekori mereka di sekitar taman berdekatan.
“Saya kembalikan semula telefon anda kerana anda menjanjikan ganjaran SGD$121.

“Anda perlu ingat bahawa jika saya tidak menemuinya, anda mungkin sudah kehilangan telefon itu,” jerit wanita itu di tengah-tengah khalayak ramai.
Situasi tersebut terpaksa dileraikan pihak polis yang campur tangan dan memaklumkan kepada wanita tersebut bahawa nilai ganjaran adalah di atas budi bicara pemilik.
Isu tersebut akhirnya selesai dengan wanita itu duduk sambil menangis di sebelah kenderaan polis dan pasangan berkenaan meninggalkan lokasi bersama telefon serta tiada sebarang ganjaran diberikan. – Agensi


1MDB: SPRM siasat individu dari Kuwait
Oleh MOHD. HUSNI MOHD. NOOR

4 September 2022, 4:23 pm
PUTRAJAYA – Suruhanjaya Pencegahan Rasuah Malaysia (SPRM) menjelaskan siasatan berkait isu penyelewengan dana 1Malaysia Development Berhad (1MDB) melibatkan beberapa individu dari Kuwait kini sedang giat dilakukan.
SPRM berkata, sejak dua tahun lalu, beberapa siri perbincangan sudah dilakukan bersama Agensi Penguatkuasa Kuwait.
“SPRM kini masih menunggu keterangan daripada pihak di Kuwait yang dimohon menerusi Bantuan Perundangan Bersama (MLA).
“Perkara tersebut masih lagi dalam kajian pihak Kuwait,” katanya menerusi kenyataan akhbar di sini hari ini.
Katanya, setiap tindakan yang diteruskan dengan kerjasama agensi penguatkuasa luar negara adalah melibatkan aliran wang yang amat kompleks dan rumit.
“SPRM sebagai salah satu peneraju utama dalam usaha pemulihan aset menitikberatkan tindakan mendapat kembali aset dan wang yang hilang hasil penyelewengan 1MDB dan beberapa syanikat lain yang terlibat,” katanya.

Dalam pada itu, SPRM berkata, seperti kenyataan Pejabat Peguam Negara pada 16 Julai, lalu, beberapa tawaran penyelesaian oleh Jho Low melalui wakilnya kepada kerajaan Malaysia telah ditolak sepenuhnya oleh Pejabat Peguam Negara.
“Justeru, semua pihak dimohon agar tidak membuat sebarang spekulasi berhubung isu ini bagi mengelakkan kekeliruan kepada masyarakat umum serta boleh menjejaskan siasatan,” tegasnya. – KOSMO! ONLINE


Pelancaran roket Artemis I ke Bulan gagal kali kedua
Oleh KOSMO!

4 September 2022, 5:30 pm
WASHINGTON – Pentadbiran Aeronautik dan Angkasa Kebangsaan (NASA) membatalkan pelancaran roket Artemis I buat kali kedua selepas berdepan masalah kebocoran bahan api, lapor Badan Penyiaran British (BBC).
Percubaan kali pertama pada Isnin lalu turut gagal apabila pengawal tidak dapat memastikan empat enjin besar di dasar peringkat teras berada pada suhu operasi yang betul.
Jurutera kini ingin memeriksa roket tersebut dan sebarang pembaikan mungkin perlu dilakukan di bengkel dan bukannya pada pad pelancaran.
Keseluruhan proses itu akan memakan masa beberapa minggu dan penangguhan pelancaran kini dilihat bakal menjadi semakin lama.
Ini bermakna, kemungkinan percubaan pelancaran ketiga bagi misi ke Bulan yang paling awal boleh dilakukan adalah sebelum pertengahan Oktober.
Pengurus misi Artemis NASA, Mike Sarafin berkata, peranan masa depan roket itu adalah membawa angkasawan ke Bulan dan ia bermakna penjagaan yang sangat teliti perlu dilaksanakan sepanjang pengoperasiannya.

“Ini adalah penerbangan ujian awal kenderaan ini. Seperti yang dikatakan sebelum ini, kami akan terbang apabila kami sudah bersedia.
“Sebagai sebahagian daripada penerbangan ujian awal ini, kami sedang mempelajari roket itu sendiri dan bagaimana untuk mengendalikannya sebaik mungkin,” jelas Sarafin. – Agensi


Agong, Raja Permaisuri berkenan hadir Pesta Kuantan
Oleh AZMI NORDIN

4 September 2022, 5:02 pm
PETALING JAYA – Yang di-Pertuan Agong, Al-Sultan Abdullah Ri’ayatuddin Al-Mustafa Billah Shah dan Raja Permaisuri Agong, Tunku Azizah Aminah Maimunah Iskandariah berkenan berangkat menghadiri Pesta Kuantan di Menara Kuantan 188, Pahang semalam.
Ketibaan Seri Paduka Baginda berdua diiringi oleh Pemangku Raja Pahang, Tengku Mahkota Tengku Hassanal Ibrahim Alam Shah dan Kerabat Diraja yang lain.
Majlis itu diadakan sempena memuliakan hari ulang tahun keputeraan Seri Paduka Baginda berdua.
Dalam pada itu, majlis tersebut diserikan dengan acara memotong kek dan pulut kuning, selain persembahan bunga api serta ‘projection mapping’ (unjuran pemetaan).
Persembahan nyanyian oleh artis tempatan termasuk Aina Abdul, Ara Johari, Man Bai serta Raihan, turut berlangsung di menera berkenaan yang merupakan menara kedua tertinggi di Malaysia. – KOSMO! ONLINE.


Skim payung galak usahawan tolong usahawan
Oleh ABDUL RAZAK IDRIS

4 September 2022, 4:34 pm
KLANG – Skim Payung di bawah Bank Rakyat, yang melibatkan pinjaman antara RM50,000 hingga RM100,000 perlu direbut oleh para usahawan bagi menyokong perkembangan perniagaan mereka.
Menteri Pembangunan Usahawan Dan Koperasi, Tan Sri Noh Omar berkata, skim tersebut adalah komitmen kerajaan untuk membantu usahawan yang berhasrat membantu usahawan kecil lain meningkatkan pendapatan.
“Menerusi Skim Payung, jika ada usahawan ingin membuka lima cawangan dengan keperluan RM100,000 bagi setiap cawangan, kami akan meluluskan terus RM500,000 dengan bayaran RM100,000 setiap kali pinjaman disalurkan.
“Ini dasar baharu kementerian untuk memudahkan usahawan. (Sebab) kadang-kadang proses pinjaman memakan masa lima bulan dan hendak tunggu duit dibayar lagi dua bulan,” katanya pada pelancaran produk semburan wanigan fabrik keluaran DeeDat Air Care di Bandar Botanik, semalam.
Noh berkata, skim berkenaan memudahkan usahawan menerima pinjaman dengan cepat dan tidak menunggu lama.
Sementara itu, menurut Pengasas DeeDat Air Care, Norazlina Yaakob, beliau dan suaminya, Rosman Kadir membuktikan mereka mampu berjaya walaupun bermula daripada perniagaan di tepi jalan.

“Selepas tiga tahun, DeeDat Air Care kini mampu mengeluarkan produk kebersihan seperti pewangi kereta, tisu basah dan pembersih fabrik.
“Kami juga berjaya mengembangkan perniagaan sehingga ke Singapura dan bercadang memasuki pasaran Brunei dan Indonesia,” katanya.


Ayahanda sihat dan selamat – Nizar Najib
Oleh MOHD RASDAN AHMAD

4 September 2022, 4:17 pm
PETALING JAYA – Bekas Perdana Menteri, Datuk Seri Najib Razak yang dimasukkan ke Hospital Kuala Lumpur (HKL) pagi tadi kerana masalah kesihatan berada dalam keadaan sihat.
Anaknya, Datuk Mohd. Nizar Najib berkata, bapanya berada dalam keadaan sihat dan selamat tetapi memohon orang ramai berdoa untuk bapanya yang sedang menjalani hukuman penjara selama 12 tahun di Kajang.
“Alhamdulillah ayahanda berada dalam keadaan sihat dan selamat, tapi kita doakan beliau boleh menyesuaikan diri dengan keadaan yang baharu,” katanya.
Terdahulu, sebuah portal berita tempatan melaporkan Najib dikejarkan ke HKL awal pagi tadi akibat masalah kesihatan.
Laporan yang sama turut memetik sumber terdekat Najib yang mengatakan dia mengalami pendarahan pada usus dan sedang melalui proses siasatan perubatan secara menyeluruh.
Setakat ini masih belum ada perkhabaran sama ada Najib akan terus berada di HKL ataupun di bawa pulang kembali ke Penjara Kajang bagi menyambung hukuman.

Mahkamah Persekutuan baru-baru ini mengekalkan sabitan dan hukuman 12 tahun penjara serta denda RM210 juta ke atas Najib selepas didapati bersalah pecah amanah, salah guna kedudukan dan penggubahan wang haram dana RM42 juta milik SRC International Sdn. Bhd. (SRC). – KOSMO! ONLINE.


Wanita berbibir besar tidak serik jalani lebih banyak pembedahan
Oleh KOSMO!

4 September 2022, 6:30 pm
SOFIA, Bulgaria – Seorang wanita dari Bulgaria yang mendapat perhatian ramai kerana memiliki bibir besar merancang untuk melakukan lebih banyak pembedahan plastik bagi memastikan gelaran bibir paling besar di dunia menjadi miliknya, lapor akhbar The Sun semalam.
Gadis bernama Andrea Ivanova itu mendakwa dia layak menerima gelaran tersebut selepas mendapatkan 30 suntikan asid hyaluronik pada bibirnya dalam kuantiti yang sangat banyak.
“Saya telah melakukan semua prosedur kosmetik ini di Sofia tetapi saya bercadang untuk menjalani pembedahan seterusnya untuk payudara yang lebih besar sama ada di Turkiye atau Jerman,” katanya.
Andrea memulakan transformasi dalam impian untuk menjadi ‘Barbie’ dalam kehidupan sebenar pada 2018.
Doktor yang merawatnya pernah memberi amaran agar dia memberi perhatian kepada sebarang kesakitan pada bibir besarnya kerana prosedur tambahan lain sangat berisiko menyebabkan kematian.
Penampilan Andrea itu telah menarik lebih daripada 20,000 pengikut  di media sosial dan dia berkata, peminatnya yang kaya selalu menawarkan untuk membiayai percutian mewah di seluruh dunia.

“Setiap hari, ramai peminat berbeza dari seluruh dunia menghantar beribu-ribu mesej di platform media sosial dan menjemput saya bercuti di negara yang berbeza.
“Siapa tahu mungkin satu hari nanti, saya akan menerima tawaran tersebut,” ujarnya. – Agensi


Pegawai imigresen maut dalam kejadian langgar lari
Oleh OTHMAN YAHAYA

4 September 2022, 6:41 pm
SUNGAI PETANI – Seorang pegawai Jabatan Imigresen Malaysia (JIM) maut manakala rakan setugasnya patah kaki selepas motosikal berkuasa tinggi ditunggangi mereka dirempuh sebuah kenderaan dalam kejadian langgar lari di Kilometer 83.4 Lebuh Raya Utara-Selatan arah utara dekat Gurun di sini hari ini.
Dalam kejadian kira-kira pukul 9.30 pagi itu, mangsa, Muhammad Nizam Samsudin, 46, yang bertugas sebagai Timbalan Pengarah Imigresen di Depot Imigresen Sementara Sungai Bakap, Pulau Pinang meninggal dunia di tempat kejadian akibat kecederaan parah di kepala.
Sementara rakannya, Zaili Nizam Muhammad, 43, yang bertugas sebagai Timbalan Pengarah Kanan Imigresen di depot imigresen yang sama mengalami kecederaan patah kaki.
Ketua Polis Daerah Kuala Muda, Asisten Komisioner Zaidy Che Hassan berkata, kejadian berlaku ketika kedua-dua mangsa masing-masing menunggang motosikal berkuasa tinggi jenis Kawasaki KLE650.
Katanya, siasatan awal mendapati mereka bergerak dari arah yang sama iaitu dari selatan menghala ke utara dalam keadaan hujan lebat.
“Kemalangan dipercayai berlaku apabila sebuah kenderaan yang tidak diketahui melanggar bahagian belakang motosikal ditunggangi Muhammad Nizam di lorong kiri menyebabkannya hilang kawalan dan terbabas ke lorong kecemasan.

“Berikutan itu, motosikal ditunggangi seorang lagi mangsa yang sedang bergerak di lorong kecemasan tidak sempat mengelak dan terlanggar motosikal ditunggangi rakannya yang terjatuh di lorong kecemasan,” katanya dalam kenyataan hari ini.
Menurutnya, mayat Muhammad Nizam dibawa ke Hospital Sultan Abdul Halim (HSAH) untuk bedah siasat dan ujian saringan Covid-19.
“Zaili Nizam turut dibawa ke HSAH untuk rawatan lanjut dan kes disiasat di bawah Seksyen 41(1) Akta Pengangkutan Jalan 1987,” ujarnya.  – KOSMO! ONLINE


Ribut petir di Pantai Timur petang ini
Oleh KOSMO!

4 September 2022, 5:21 pm
PETALING JAYA – Jabatan Meteorologi Malaysia (MetMalaysia) mengeluarkan amaran ribut petir, hujan lebat dan angin kencang di beberapa kawasan melibatkan lima negeri sehingga pukul 7 malam ini.
Menurut Metmalaysia, negeri yang terlibat adalah Kelantan melibatkan daerah Keli, Kuala Krai, dan Gua Musang, diikuti Terengganu di Dungun manakala Pahang di Rompin.
“Johor pula di Mersing sementara di Sarawak membabitkan Sarikei, Sibu dan Kapit.
“Cuaca buruk itu turut dijangka melanda Sabah meliputi Pedalaman, Pantai Barat, Tawau, Kudat dan Sandakan,” katanya.
Tambah MetMalaysia, amaran tersebut adalah amaran jangka pendek yang sah dalam tempoh tidak melebihi enam jam untuk satu-satu keluaran. – KOSMO! ONLINE.


Peniaga sayur diugut ah long angkara hutang anak bongsu
Oleh KHAIRUL MOHD. ALI

4 September 2022, 4:48 pm
JOHOR BAHRU – Seorang peniaga berdepan situasi sukar sepanjang tiga bulan lalu selepas anak bongsunya yang berusia 29 tahun terlibat dengan jerat pemberi pinjaman wang tanpa lesen atau ah long selepas gian berjudi secara dalam talian.
Pemborong sayur-sayuran, Wong Thiam Siew, 60, berkata, dia dan ahli keluarga yang lain kini hidup dalam ketakutan disebabkan masalah tersebut.
“Anak saya kata dia terbabit dalam aktiviti berkenaan selepas seorang individu dikenalinya menawarkan peluang berjudi dalam talian tanpa membelanjakan sebarang wang.
“Selepas beberapa tempoh, anak saya kalah teruk ketika berjudi sehingga dimaklumkan perlu membuat pembayaran segera atau tidak hutangnya akan berlipat ganda menjadikan keseluruhan bernilai RM4 juta,” katanya kepada pemberita, di sini hari ini.
Tambah Thiam Siew, sindiket berkenaan menggunakan pelbagai kaedah untuk mengutip wang tersebut temasuklah dengan mengganggu perniagaannya di Jalan Syahbandar, Taman Tun Aminah dan juga gerai menjual sayur di Pasar Borong Pandan, di sini.
Katanya, insiden gangguan itu telah berlaku sehingga tujuh kali walaupun anaknya telah melangsaikan bayaran hutang berjumlah RM675,000 kepada sindiket berkenaan.

“Selain itu, sekumpulan lelaki turut bertindak menceroboh kedai memborong sayur kami pada 16 Ogos lalu menyebabkan saya terpaksa menyembur cecair pemadam api untuk menghalau mereka,” jelasnya.
Tambah warga emas itu lagi, sindiket tersebut masih membuat ugutan bahawa mereka akan terus melakukan provokasi sekiranya hutang anak lelakinya itu gagal dibayar sehingga mengugut  akan membunuh anak bongsunya.
Sementara itu, Ketua Polis Daerah Johor Bahru Utara, Asisten Komisioner Rupeah Abd. Wahid memberitahu pihaknya telah membuka kertas siasatan berhubung perkara itu mengikut Seksyen 507 Kanun Keseksaan.
“Siasatan masih dijalankan dan kami akan berusaha untuk mengesan saspek yang terlibat,” jelasnya yang ringkas. – KOSMO! ONLINE


Tindakan tegas kepada peniaga jual ayam lebih RM9.40
Oleh ROHANA ISMAIL

4 September 2022, 6:17 pm
TUMPAT – Kerajaan akan mengambil tindakan tegas kepada peniaga yang menaikkan harga siling ayam melebihi RM9.40 sekilogram berikutan terdapat dakwaan bahawa peladang mula mencatu bekalan bahan mentah itu ketika ini.
Menteri Di Jabatan Perdana Menteri (Ekonomi), Datuk Seri Mustapa Mohamed berkata, setakat ini, Kementerian Pertanian dan Industri Makanan dan Kementerian Perdagangan Dalam Negeri dan Hal Ehwal Pengguna sentiasa memantau dan teliti isu tersebut.
Menurutnya yang juga ahli Pasukan Khas Jihad Tangani Inflasi, peniaga tiada sebab untuk menaikkan harga ayam kerana kerajaan masih memberi subsidi terhadap bahan mentah itu.
“Kita sedia maklum beberapa rungutan mengenai kesukaran mendapat bekalan ayam selain daripada harga anak ayam yang meningkat. Kerajaan juga sentiasa memantau maklum balas pengguna melalui laporan media.
“Selain itu, kerajaan akan memastikan isu mengenai ayam dapat distabilkan dan ayam masih dijual tidak melebihi harga siling iaitu RM9.40,” katanya ketika ditemui selepas melawat Laman Warisan di Kampung Laut, di sini hari ini.
Dalam perkembangan lain, Mustapa berkata, Projek Laman Warisan telah siap sepenuhnya pada Mac lalu melibatkan kos bernilai RM40 juta merangkumi dua komponen iaitu Laman Serunding dan Laman Seni.

“Ia termasuk kos pengambilan tanah sebanyak RM7.5 juta. Laman Serunding pula siap pada Jun tahun lalu manakala Laman Seni yang menempatkan Masjid Kampung Laut pula pada Mac lalu baru-baru ini.
“Projek itu dapat memberi manfaat dan peluang pekerjaan kepada penduduk di sini,” ujarnya. – KOSMO! ONLINE


Hujan lebat luar biasa melanda India
Oleh KOSMO!

4 September 2022, 3:00 pm
NEW DELHI – India mengalami hujan lebat luar biasa bulan lalu, lapor pejabat kaji cuaca negara itu dan laman berita Thaiger kelmarin.
Taburan hujan pada Ogos 2022 adalah 3.4 peratus lebih tinggi daripada kadar purata di India. Pada bulan sebelumnya, India merekodkan hujan 16.8 peratus melebihi kadar purata.
Hujan lebat menyebabkan banjir di seluruh negara. Pada minggu ini, kira-kira 700 suku kaum di negeri Maharashtra terpaksa meninggalkan rumah mereka dan berkhemah di sepanjang lebuh raya akibat banjir.
Di daerah Gadchiroli di Maharashtra, sekurang-kurangnya 34 daripada 52 bandar dan kampung yang terletak di sepanjang tebing sungai, dinaiki air selama beberapa hari. Tiga daripada kampung itu hampir musnah sepenuhnya, manakala paras air berada pada tahap tertinggi dalam tempoh 35 tahun.
Sejak 19 Ogos lalu, sekurang-kurangnya 32 orang di negeri Uttarakhand dan Himachal Pradesh, utara India terbunuh akibat banjir dan bencana tanah runtuh.
Banjir semasa hujan monsun meragut nyawa di seluruh rantau Asia. Pakistan menyaksikan hujan paling lebat melanda dalam tempoh 30 tahun pada bulan lalu, mengakibatkan sekurang-kurangnya 549 orang terkorban, manakala lebih 46,200 rumah sama ada musnah atau rosak.

Di Thailand, banjir di 28 wilayah telah mengorbankan tiga orang dan menjejaskan 14,657 isi rumah antara 15 hingga 23 Ogos lalu, demikian menurut laporan Jabatan Pencegahan dan Mitigasi Bencana.
Dua kematian dilaporkan di wilayah Petchabun, tengah Thailand manakala maklumat mengenai mangsa ketiga tidak didedahkan. Memandangkan musim tengkujuh berterusan, negara-negara akan Asia terus menanggung beban akibat banjir. – Agensi


Waspada boya misteri hanyut di perairan Terengganu
Oleh AMREE AHMAD

4 September 2022, 3:55 pm
PUTRAJAYA – Komuniti maritim di sekitar Terengganu dinasihatkan agar lebih berwaspada susulan kemunculan sebuah boya sauh misteri yang dikesan di perairan negeri itu sejak Rabu lepas.
Menurut kenyataan Jabatan Laut Malaysia, pihaknya menerusi pejabat Wilayah Timur sudah menerima satu laporan kecemasan berhubung peranti itu yang dipercayai hanyut di Kijal, Kemaman.
“Boya daripada jenis buatan besi itu dengan warna seakan-akan kuning luntur dilaporkan ditemui orang awam di kedudukan latitud 04° 19.552’ Utara dan longitud 103° 39.163’ Timur.
“Lanjutan itu, Bahagian Pengurusan Trafik dan Bantuan Pelayaran jabatan ini segera membuat semakan namun masih tidak dapat dikenal pasti siapa pemiliknya,” katanya tadi.
Katanya, dengan mengambil kira ia masih timbul dan kemungkinan akan terus hanyut, pihaknya menasihatkan komuniti laut supaya belayar secara lebih berhati-hati.
“Mereka juga disarankan agar mengekalkan pengawasan yang rapi serta memastikan jarak dengan kelajuan selamat sepanjang masa berada di kawasan perairan berkenaan,” jelasnya.

Pada masa sama, satu laporan polis turut dibuat di Balai Polis Cukai berhubung penemuan boya yang disifatkan sebagai misteri kerana tidak diketahui pemilik sebenar.
Sekiranya terdapat sebarang maklumat berkaitan, mereka boleh menyalurkan terus kepada Ketua Pejabat Laut Kemaman, Jabatan Laut Malaysia Wilayah Timur di talian 609-8593046. – KOSMO! ONLINE


P. Pinang bantu pengusaha produk makanan, kosmetik dapat sijil halal
Oleh ISWAN SHAFIQ ISA

4 September 2022, 3:22 pm
GEORGE TOWN – Sebanyak RM288,000 diperuntukkan oleh Kerajaan Negeri Pulau Pinang dalam bentuk geran bagi membolehkan pengusaha-pengusaha produk makanan serta barangan kosmetik di negeri ini khususnya mendapatkan pensijilan halal pada tahun ini.
Pengerusi Jawatankuasa Perdagangan, Industri dan Pembangunan Usahawan negeri, Datuk Abdul Halim Hussain berkata, daripada jumlah itu, setiap pengusaha terpilih akan menerima peruntukan sebanyak RM200 bagi permohonan mendapatkan sijil berkenaan manakala RM120 pula diperuntukkan untuk mereka yang mahu memperbaharui sijil yang sama.
Menurutnya, kerajaan negeri sememangnya menggalakkan kumpulan pengusaha-pengusaha terbabit untuk memohon pensijilan halal.
“Sambutan yang kita terima pada tahun ini sangat menggalakkan dan insyaAllah, kita akan berusaha untuk habiskan peruntukan yang disediakan pada tahun ini bagi memastikan lebih ramai pengusaha produk makanan dan kosmetik terutamanya mendapatkan sijil halal,” katanya.
Beliau berkata demikian selepas merasmikan Kursus Pemerkasaan Sijil Halal kepada Pengusaha Kafe Universiti Sains Malaysia (USM) dan pengusaha kantin sekolah terpilih dari seluruh Pulau Pinang di USM, di sini hari ini.
Selain Jabatan Hal Ehwal Agama Islam Pulau Pinang (JHEAIPP), Penang Halal International (PHI) dan Jabatan Pendidikan Negeri Pulau Pinang (JPNPP), kursus yang julung kalinya dianjurkan oleh Pusat Pengajian Pengurusan USM itu turut mendapat kerjasama daripada Bahagian Jaringan Industri dan Komuniti USM.

Sambutan yang diterima daripada kalangan peserta juga agak memberangsangkan apabila lebih 120 pengusaha yang terdiri daripada sekurang-kurangnya 50 pengusaha kafe di USM dan 70 pengusaha kantin sekolah di Pulau Pinang mengambil bahagian dalam kursus berkenaan.
Sementara itu, Pengarah program itu, Prof. Madya Dr. Anees Janee Ali pula berkata, pelaksanaan kursus itu bukan sahaja mempermudahkan urusan pengusaha-pengusaha yang berkenaan memperoleh sijil halal, namun, turut menggalakkan mereka untuk menghasilkan produk makanan yang lebih bermutu tinggi dan bersih sekaligus mengelakkan berlakunya sebarang keracunan makanan dan sebagainya. – KOSMO! ONLINE


Suami isteri hidup mewah jadi tokan dadah
Oleh MOHAMAD FAIZAL HASHIM

4 September 2022, 3:49 pm
JOHOR BAHRU – Pasangan suami isteri yang aktif menjalankan sindiket pengedaran dadah sejak Mei lalu diberkas polis di tempat letak kenderaan sebuah pasar raya di sekitar bandar raya ini, Khamis lalu.
Ketua Polis Johor, Datuk Kamarul Zaman Mamat berkata, penahanan dua suspek warga tempatan berusia 42 dan 36 tahun ini membawa kepada pembongkaran stor penyimpanan pelbagai jenis dadah di sebuah pangsapuri di Larkin, di sini.
Beliau berkata, dalam serbuan bermula 5 petang hingga 8 malam itu melibatkan Jabatan Siasatan Jenayah Narkotik Kontinjen Johor berjaya merampas pelbagai jenis dadah bernilai RM214,287.
“Pasangan suami isteri itu menyewa pangsapuri yang berpagar dan berpengawal di Larkin bagi mengaburi mata pihak berkuasa dan dijadikan stor penyimpanan pelbagai jenis dadah.
“Di pangsapuri yang sama, pasangan itu membungkus semula pelbagai jenis dadah dalam pelbagai saiz bungkusan mengikut permintaan pengguna,” katanya pada sidang akhbar di Ibu Pejabat Polis Kontinjen (IPK) Johor, di sini hari ini.
Dalam serbuan itu, polis merampas 14.32 kilogram (kg) heroin, 158 gram (g) serbuk ekstasi, 38.23g syabu, 71g ketamin serta mesin pengisar dan alat penimbang temasuklah wang tunai RM510.

Kamarul Zaman berkata, modus operandi pasangan itu adalah dengan menjadi orang tengah diantara pembekal dan pembeli bagi pasaran tempatan di sekitar bandar raya ini.
Katanya, polis sedang menyiasat dan mengesan dari mana pasangan suami isteri terbabit memperoleh bekalan barangan terlarang itu dan ujian saringan air kencing dijalankan ke atas kedua-dua suspek adalah negatif.
“Semakan rekod kesalahan lampau mendapati suspek wanita mempunyai rekod berkaitan Akta Kanak-kanak 2001 manakala suspek lelaki mempunyai rekod berkaitan dadah,” katanya.
Suspek direman tujuh hari bermula Jumaat lalu dan kes disiasat mengikut Seksyen 39B Akta Dadah Berbahaya 1952. – KOSMO! ONLINE


Kerajaan negeri siap siaga hadapi banjir, tambah siren amaran banjir
Oleh ASLIZA MUSA

4 September 2022, 3:41 pm
SUNGAI SIPUT – Kerajaan negeri telah bersiap siaga dan mengambil pelbagai langkah sebagai persediaan awal bagi menghadapi kemungkinan banjir besar yang dijangka berlaku hujung November ini.
Pengerusi Jawatankuasa Infrastruktur, Tenaga, Air dan Pengangkutan Awam negeri, Datuk Mohd. Zolkafly Harun berkata, persediaan itu termasuk dari segi logistik, pengoperasian bilik gerakan, bekalan makanan dan pusat pemindahan sementara untuk mangsa banjir yang terlibat.
Mohd. Zolkafly (dua dari kiri) menyampaikan hadiah kepada pemenang pada Pertandingan Mewarna TSV 2022 di Dewan Rimba Panjang, Sungai Siput hari ini. FOTO ZULFACHRI ZULKIFLI
Malah beliau berkata, pihaknya turut merancang untuk menambah siren amaran banjir di lokasi-lokasi berisiko berlakunya bencana itu bagi membolehkan orang ramai berwaspada dan mengambil langkah berjaga-jaga.
“Kalau dilihat keadaan iklim yang tidak menentu dengan hujan lebat yang luar biasa, kemungkinan berlaku banjir pada akhir November hingga Januari tahun hadapan.
“Jadi, kita memang telah mengambil tindakan dan bersiap sedia dalam menghadapi banjir yang mungkin berlaku bila-bila masa,” katanya ketika ditemui selepas merasmikan Pertandingan Mewarna TSV 2022 anjuran bersama Kelas Tabika Perpaduan Zon Sungai Siput (U) di Dewan Rimba Panjang di sini hari ini.
Menurut beliau, pemantauan di sungai dan empangan dijalankan oleh Jabatan Pengairan dan Saliran (JPS) dan Tenaga Nasional Berhad (TNB) bagi memastikan paras air dalam keadaan stabil dan tidak berbahaya.

Katanya, sekiranya air melebihi paras selamat, pihaknya akan memaklumkan kepada orang ramai agar mereka bersiap sedia sama ada dari segi pemindahan atau menyelamatkan barang masing-masing.
“(Di sepanjang Sungai Perak), memang ada siren yang dipasang bagi memberi amaran tertentu kepada penduduk yang tinggal berhampiran Sungai Perak atau sungai-sungai yang besar.
“Kita akan meningkatkan (bilangan) siren ini kepada keseluruhan kawasan yang sering berlaku banjir,” katanya. – KOSMO! ONLINE


Mahkamah: Nasib Abdul Azeez batal 13 pertuduhan diketahui esok
Oleh NUZULSHAM SHAMSUDDIN

4 September 2022, 3:33 pm
PUTRAJAYA – Nasib bekas Pengerusi Tabung Haji Datuk Seri Abdul Azeez Abdul Rahim untuk membatalkan 13 pertuduhan rasuah dan pengubahan wang haram yang dihadapinya akan ditentukan esok di Mahkamah Rayuan.
Keputusan sama ada permohonan Abdul Azeez untuk membatalkan semua pertuduhan itu dibenarkan atau tidak, ia akan ditentukan oleh panel tiga hakim yang diketuai Hakim Datuk Seri  Kamaludin Md. Said.
Sebelum ini, Abdul Azeez merayu terhadap keputusan Mahkamah Tinggi di sini yang menolak permohonannya untuk membatalkan tiga pertuduhan rasuah dan 10 pertuduhan pengubahan wang haram yang dihadapinya.
Terdahulu pada prosiding 26 Ogos lalu, keputusan batal pertuduhan terpaksa ditangguhkan berikutan peguam Amer Hamzah Arshad yang mewakili Abdul Azeez memaklumkan anak guamnya telah telah dimasukkan ke Pusat Perubatan Universiti Malaya (PPUM) selepas mengalami masalah kesihatan.
Semasa prosiding, panel tersebut menyatakan mahkamah sudah mempunyai keputusan mengenai rayuan perayu namun peguam itu menyatakan beliau tidak sangka anak guamnya mengalami masalah kesihatan.
Dalam prosiding sama, Amer juga turut memaklumkan kepada mahkamah bahawa representasi yang dihantar ke Jabatan Peguam Negara (AGC) berhubung pertuduhan masih tiada jawapan.

Difahamkan pada 26 Ogos lalu prosiding keputusan itu merupakan kali ketiga tertangguh.
Mengikut pertuduhan Abdul Azeez didakwa atas 13 pertuduhan berkaitan projek pembinaan lebuh raya dan naik taraf jalan raya di Kedah dan Perak iaitu melibatkan tiga pertuduhan menerima rasuah berjumlah RM5.2 juta dan 10 pertuduhan penggubahan wang haram.
Projek tersebut melibatkan Lebuhraya Persisiran Pantai Baru, kerja-kerja menaik taraf Jalan Persekutuan FT005 (Teluk Intan ke Kampung Lekir, Perak).
Pertuduhan rasuah itu didakwa dilakukan di Bank CIMB cawangan Menara UAB, Jalan Tun Perak, di sini pada 8 Disember 2010, dan di Affin Bank Berhad, Setiawalk, Persiaran Wawasan, Pusat Bandar Puchong, Selangor pada 13 Jun 2017 dan 10 April 2018.
Bagi pertuduhan pengubahan wang haram, Abdul Azeez didakwa melakukan kesalahan itu di Lembah Klang antara 8 Mac 2010 dan 30 Ogos 2018.
Setakat ini seramai tujuh saksi pendakwaan telah dipanggil memberi keterangan dalam perbicaraan yang bermula 19 Ogos 2020. – KOSMO! ONLINE


Ikmal Amry mohon maaf, akui jadi punca kemalangan
Oleh SAIRUL ZAMRI MISRANI

4 September 2022, 4:00 pm
PETALING JAYA – Pelakon Ikmal Amry memohon maaf dan mengakui dirinya merupakan punca berlakunya kemalangan di Lebuh Raya Utara Selatan (Plus) arah selatan yang turut melibatkan dua buah kenderaan lain, semalam.
Nama lengkap Mohd. Zulikmal Amry Ghazali itu memberitahu, dia memandu dalam keadaan kurang rehat ekoran baru selesai menjalani penggambaran sehingga pukul 7 pagi.
Dia kemudian bergegas pulang ke kampung di Melaka untuk menziarahi keluarganya pada sebelah petang.
“Hari sebelum kejadian saya menjalani penggambaran sehingga pukul 7 pagi dan sudah berjanji untuk pulang menziarahi keluarga.
“Saya hanya sempat berehat selama tiga jam. Dalam keadaan kurang rehat, saya gagahkan diri memandu. Saya akui itu satu kesalahan apabila memandu dalam keadaan kurang sihat dan rehat,” tulisnya dalam Instagram.
Terdahulu, kereta yang dipandu Ikmal hilang kawalan sebelum merempuh sebuah kenderaan hingga menyebabkan keretanya berpusing sebelum terbalik.

Dalam pada itu, salah seorang mangsa iaitu pemilik Perodua Myvi biru bernama Norliana Abdul Hamid turut mendedahkan keluarganya antara yang terlibat dalam kejadian tersebut.
Liana menerusi laman sosial mendakwa Ikmal memandu dengan laju dan enggan bertanggungjawab atas kejadian berkenaan.
Dalam hantaran sama, Ikmal turut menjelaskan kemalangan yang berlaku bukanlah kehendak dirinya namun bersyukur kerana semua yang terlibat terselamat.
“Syukur kepada Allah. Dia lindungi kami, orang yang kami langgar, kereta Myvi biru dan Honda sekeluarga. Syukur tiada kemalangan jiwa berlaku.
“Saya ingin meminta maaf kepada semua yang terlibat. Bukan kehendak diri ini. Saya bukan juga nak cakap saya tidak bersalah.
“Tetapi tidak perlu keruhkan keadaan. Duit boleh dicari, nyawa tiada ganti. Jika betul saya bersalah, pihak berwajib sahaja berhak untuk selesaikan,” katanya. – KOSMO! ONLINE


‘Macam kena gigit harimau’
Oleh KOSMO!

4 September 2022, 2:39 pm
SEREMBAN – Seorang kanak-kanak mengundang tawa orang ramai apabila mengatakan seperti digigit harimau ketika ditanya mengenai tahap kesakitan ketika berkhatan di Kampung Orang Asli Sunggala, Port Dickson semalam.
Kelucuan itu timbul kerana lazimnya masyarakat secara umumnya menggambarkan kadar kesakitan itu dikaitkan seperti digigit semut.
Muhammad Afiq Habbibn Azizol, 12, memberikan jawapan spontan itu ketika ditanya sama ada dia takut dengan kesakitan ketika berkhatan pada Program Sinar Kedewasaan di Pusat Dakwah Islamiah Paroi di sini.
Dia bersama dua adiknya, Muhammad Aqil Habib, 8, dan Muhamad Adib Habb, 7, memberitahu, tidak berasa takut malah yakin untuk berkhatan.
“Kami bangun pukul 6 pagi tadi (semalam) dikejutkan emak dan bersiap untuk pergi berkhatan,” katanya.
Tiga beradik itu bersama seorang abang dan seorang kakak kini tinggal bersama ibu manakala bapa mereka sudah meninggal dunia dalam kemalangan jalan raya pada 2018.

Sementara itu, Ketua Penolong Pengarah Bahagian Dakwah, Jabatan Hal Ehwal Agama Islam Negeri Sembilan (JHEAINS), Asniza Ahmad berkata, seramai 31 anak Orang Asli berusia antara lima hingga 14 tahun mengambil bahagian dalam program berkhatan tersebut.
Katanya, ia adalah sebahagian daripada usaha dakwah bagi menegakkan syiar Islam dalam kalangan masyarakat Orang Asli.
Menurutnya, program itu dianjurkan bersama oleh JHEAINS, Majlis Agama Islam Negeri Sembilan, Jabatan Kemajuan Islam Malaysia, Penggerak Masyarakat Orang Asli Jabatan Kemajuan Orang Asli dan Persatuan Pembantu Perubatan Malaysia. – KOSMO! ONLINE


Pasangan suami isteri ditahan disyaki mencabul, ugutan bunuh
Oleh NOR AZIAH MAT NOH

4 September 2022, 2:47 pm
AMPANG – Pasangan suami isteri warga asing ditahan gara-gara disyaki cuba melakukan amang seksual terhadap seorang kanak-kanak serta mengugut bunuh ibu mangsa dalam kejadian di Taman Putra, di sini kelmarin.
Ketua Polis Daerah Ampang Jaya, Asisten Komisioner Mohamad Farouk Eshak berkata, bapa mangsa berusia 42 tahun dimaklumkan anak perempuannya yang berusia 12 tahun dicabul lelaki warga Myanmar itu dan beberapa kali diintai ketika mandi.
“Suspek cuba meraba buah dada kanak-kanak terbabit dan beberapa kali telah diintai ketika mandi susulan mereka berkongsi bilik mandi kerana menyewa bilik di rumah kedai terbabit.
“Isteri pengadu juga dipercayai menerima ugutan daripada isteri suspek yang mengugut untuk membunuh mangsa kerana mendakwa mangsa telah mengganggu suspek,” katanya dalam satu kenyataan di sini hari ini.
Menurut Farouk, mangsa mendakwa telah diganggu secara fizikal dan mental sejak bulan lepas.
Susulan itu, polis menahan pasangan suami isteri berkenaan yang merupakan seorang lelaki Myanmar dan wanita warga Indonesia masing-masing berusia 35 dan 54 tahun yang bekerja sebagai buruh serta pembantu kedai, awal pagi semalam.

“Kedua-dua suspek kini direman selama empat hari bermula semalam di bawah Seksyen 354 dan 506 Kanun Keseksaan,” ujarnya. – KOSMO! ONLINE


‘Salah’ sebut nama pemenang, ini jawapan Fikry Ibrahim
4 September 2022, 3:31 pm
PETALING JAYA – Nama pelawak yang juga pelakon, Fikry Ibrahim panas dalam laman sosial terutama Twitter gara-gara dikatakan tersilap mengumumkan nama pemenang pada pentas final Dewi Remaja 2022, semalam.
Dalam kejadian yang bersiaran langsung dari Dewan Sri Putra, Bukit Jalil tersebut, Fikry sebagai pengacara mengumumkan tempat ketiga yang dimenangi oleh peserta bernama Kimberly.
Bagaimanapun, ketika mengumumkan nama peserta itu, dia hanya menyebut Kim sekali gus mengundang salah faham penonton.
Rata-ratanya mendengar Fikry mengumumkan nama salah seorang peserta lain iaitu Bee.
Malah Bee juga dilihat melangkah beberapa tapak ke depan kerana memikirkan namanya diumumkan sebagai pemenang tempat ketiga.
Bagaimanapun, Fikry kemudian mengulang nama Kim berkali-kali untuk menegaskan bahawa tempat ketiga dimenangi oleh Kimberly, bukannya Bee.

Situasi tersebut pantas menuai kecaman dalam media sosial apabila ramai netizen mempertikaikan kredibiliti Fikry selaku hos yang tidak menyebut nama penuh Kimberly.
Fikry yang ditemui usai program berkenaan melabuhkan tirai bagaimanapun menjelaskan, dia hanya membaca nama yang tertera pada kad yang diberikan oleh produksi.
Pelawak itu juga berkata, dia tidak membuat apa-apa kesalahan sebaliknya sudah memberikan yang terbaik sepanjang mengacarakan program tersebut.
“Saya tak salah sebut. Saya rasa tak buat salah apa-apa. Mungkin saya silap sebab tak sebut nama penuh, itu sahaja.
“Mungkin juga penonton yang menonton secara siaran langsung dan di rumah dengar berbeza. Nak menyalahkan itu senang. Atas kertas yang saya pegang memang tulis nama Kim. Iyalah, mungkin sebagai hos, saya kena sebut nama penuhnya,” katanya.
Tambah Fikry, 28, dia menganggap kejadian yang berlaku semalam menjadi ruang untuknya memperbaiki kelemahan diri.
Selain isu ‘tersalah’ sebut nama pemenang, malam final Dewi Remaja 2022 turut dicemari dengan kritikan netizen yang tidak berpuas hati apabila Fikry tidak memberi ruang buat juara, Tracie memberi ucapan usai dinobatkan selaku pemenang.
Bagaimanapun menurut Fikry, dia hanya menurut arahan yang diberikan oleh produksi.
“Untuk kritikan yang kata saya tidak beri ruang untuk juara beri ucapan, semua itu di luar kuasa saya.
“Memang sepatutnya ada slot tetapi kerana kekurangan masa, saya cuma ikut arahan yang diberikan. Komen-komen yang dilemparkan netizen saya abaikan sahaja sebab mereka tak bayar gaji saya,” kata Fikry.
Semalam, pentas final Dewi Remaja 2022 menyaksikan peserta dari Sabah, Tracie Sinidol dinobat selaku juara program berkenaan dengan membawa pulang hadiah wang tunai bernilai RM10,000 dan trofi. – KOSMO! ONLINE


Sindiket minyak diesel tumpas, pelbagai barangan bernilai lebih RM500,000 dirampas
Oleh NORHAFIZAN ZULKIFLI

4 September 2022, 2:20 pm
KUANTAN – Polis berjaya menumpaskan sindiket penyeludupan diesel bersubsidi selepas menahan 16 orang suspek serta merampas diesel dan pelbagai barangan bernilai lebih setengah juta dalam satu serbuan di kawasan Perindustrian Semambu di sini semalam.
Pemangku Ketua Polis Pahang, Datuk Abdul Razak Mohd Yusoof berkata, dalam serbuan kira-kira pukul 4.10 petang itu polis merampas 19,400 liter minyak diesel bernilai RM41,710 dan pelbagai peralatan dipercayai digunakan untuk menyeludup diesel dengan nilai keseluruhan RM582,550.
“Hasil intipan pihak polis menahan sebuah lori dipandu seorang lelaki bersama seorang kelindan dan pemeriksaan lanjut dalam lori menemukan dua tangki petak mengandungi cecair diesel berjumlah 1,800 liter diikuti satu serbuan di sebuah stor di kawasan Perindustrian Semambu yang berjaya menahan 14 individu.
“Berdasarkan pemeriksaan di situ pihak polis menemui 18 tangki petak berisi cecair disyaki minyak diesel dianggarkan berjumlah 16,200 liter dan 16 tangki petak berisi cecair minyak diesel dengan anggaran jumlah sebanyak 3,200 liter,” katanya di sini hari ini.
Tambahnya, dalam serbuan itu polis turut merampas tiga buah lori, enam buah kereta, dua set pam penyedut minyak, empat tangki petak kosong, satu unit generator elektrik, 81 keping resit pembelian minyak diesel dan 16 unit telefon bimbit.
Menurut Abdul Razak, kes diserah kepada Kementerian Perdagangan Dalam Negeri dan Hal Ehwal Pengguna (KPDNHEP) negeri Pahang untuk siasatan lanjut.

Katanya, kes itu disiasat di bawah Seksyen 21 (memiliki barang kawalan tanpa lesen) Akta Kawalan Bekalan 1961 yang jika sabit kesalahan boleh didenda tidak melebihi RM1 juta sekiranya bukan perbadanan dan penjara tiga tahun bagi kesalahan pertama dan tidak kurang RM3 juta denda sekiranya perbadanan.
Dalam pada itu katanya, pihak polis akan terus mempergiatkan lagi operasi membanteras aktiviti penyimpanan minyak bersubsidi dengan kerjasama KPDNHEP terutamanya di negeri ini yang telah menyebabkan kerugian cukai kepada negara.
“Saya menyeru kepada masyarakat agar sentiasa menyalurkan maklumat berkaitan apa jua aktiviti jenayah yang berlaku di persekitaran anda yang boleh menggugat kesejahteraan dan keselamatan kehidupan masyarakat,” ujarnya. – KOSMO! ONLINE


NGO sambut keputusan kerajaan beri terus tablet kepada mahasiswa
Oleh NOOR HASLIZA NUSI

4 September 2022, 2:00 pm
GEORGE TOWN – Persetujuan kerajaan untuk memberi terus tablet kepada semua penerima Inisiatif Peranti Siswa Keluarga Malaysia semalam disambut baik pertubuhan badan bukan kerajaan (NGO), Keilmuan Nasional di sini hari ini.
Koordinatornya, Muhammad Danial Alimin berkata, pihaknya menyambut baik pengumuman Perdana Menteri, Datuk Seri Ismail Sabri Yaakob berhubung pemberian terus kepada 350,000 mahasiswa B40 tanpa perlu memulangkan semula peranti itu sejurus tamat pengajian nanti.
Muhammad Danial.
Menurutnya yang juga merangkap sebagai Naib Presiden Siswa Gabungan Pelajar Melayu Semenanjung (GPMS) kebangsaan, tindakan prihatin itu membuktikan kerajaan tidak sekali meminggirkan golongan mahasiswa B40 yang berdepan tekanan akibat kos sara hidup terutama ketika menghadapi fasa endemik Covid-19.
“Keilmuan Nasional juga berharap agar pihak kerajaan terus berusaha untuk meningkatkan kualiti sektor pendidikan dan pembangunan bumiputera secara khusus terutama dalam penyediaan modal insan yang mampan selaras dengan era digital.
“Tambahan pula bantuan ini merupakan waktu yang dinantikan oleh mahasiswa berikutan kekurangan kemampuan untuk memiliki peranti bagi tujuan pengajaran dan pembelajaran,” katanya dalam satu kenyataan di sini hari ini.
Beritahunya lagi, pihaknya juga menharapkan agar mahasiswa lebih bersemangat setelah menerima peranti siswa sekali gus dapat memanfaatkannya sebaik mungkin sepanjang proses pembelajaran berlangsung.

Semalam, Perdana Menteri mengumumkan persetujuan kerajaan untuk memberi terus tablet kepada semua penerima sebagai penghargaan selain menjadi pemangkin untuk mahasiswa belajar dengan lebih cemerlang. – KOSMO! ONLINE


Isu konsert, letakkan Islam di tempat sepatutnya – Akhil Khay
Oleh NUR EMIRA SAIZALI

4 September 2022, 2:31 pm
PETALING JAYA – “Tidak salah berhibur tetapi letaklah agama Islam di tempat yang sepatutnya.”
Demikian respons pendakwah bebas dan penyanyi, Ustaz Akhil Khay mengenai isu lambakan penganjuran konsert penghibur antarabangsa di tanah air sejak akhir-akhir ini.
Berkongsi pandangan, pemilik nama penuh Akhil Abdul Hayy, 52, itu berpendapat bidang hiburan bukan satu perkara yang salah tetapi orang ramai harus bijak meletakkan sesuatu yang utama sebagai hala tuju iaitu agama.
Bagaimanapun baginya, konsert tersebut berupaya untuk memberi pengaruh kurang baik terhadap golongan muda.
“Adakah konsert tersebut membantu menjaga kerohanian kita? Namun kita perlu pelihat apabila ada pula yang berpendapat hatinya tenang bila mendengar muzik sebegitu, tidak kisahlah K-pop atau rock.
“Sebab itulah ramai ustaz dan para pendakwah menyuarakan hasrat meminta dibatalkan kerana tanpa sedar, kita membajai golongan remaja dengan pengaruh muzik sebegitu,” katanya kepada Kosmo! Online.

Ujarnya lagi, kebanjiran konsert penyanyi luar sememangnya membantu dari aspek ekonomi industri seni, namun harus dinilai semula hala tuju dan kebaikan mahupun keburukan yang diberi oleh acara sebegitu.
“Secara matang, berfikirlah secara logik. Benar semua itu membantu tetapi industri seni negara ini kita nak kekalkan dengan cara bagaimana?
“Hala tuju remaja kita nak bawa ke mana? Kita tak salahkan penyanyi luar sebab itu cara mereka tetapi Malaysia merupakan negara berdaulat dan Islam merupakan agama bagi Persekutuan,” soalnya.
Meskipun begitu, dia juga enggan meletakkan kesalahan kepada mana-mana pihak sebaliknya sebagai individu beragama, haruslah membuat penilaian yang bijak dalam membuat pilihan.
“Jangan salah tafsir, seni itu bebas. Ada yang boleh mendatangkan kebaikan dan keburukan, pilihlah.
“Jadi, kita letaklah Islam di tempat yang sepatutnya. Berhibur tiada masalah tetapi ke mana hala tujunya.
“Bukan nak salahkan sesiapa tetapi kita dah terdidik dan terpalit dengan pengaruh luar. Kita ada agama dan lebih baik itu yang kita kedepankan,” jelasnya.
Dalam pada itu, Akhil juga akan terlibat dengan Konsert Nasyid Legenda yang berlangsung di Dewan Sivik Majlis Perbandaran Petaling Jaya pada 29 Oktober depan.
Antara penyanyi dan kumpulan nasyid yang turut terlibat sama dalam konsert tersebut ialah Nazrey Johani, Hijjaz, Rabbani dan In-Team.
Sejak akhir-akhir ini, pelbagai pandangan dilemparkan oleh pendakwah bebas tanah air yang berpendapat penganjuran konsert melibatkan artis antarabangsa harus dibatalkan.
Bagi mereka, kemasukan mereka ke sini bagi tujuan hiburan mampu mengundang perkara yang tidak elok di sisi agama dan memberi pengaruh buruk untuk golongan muda.
Salah satu konsert yang diminta dibatalkan ialah kumpulan popular Korea Selatan, Blackpink yang dijangka membuat persembahan di ibu negara pada Mac tahun depan. – KOSMO! ONLINE


Rakyat Malaysia terkandas di luar negara sedia dibantu
Oleh MOHD. HUSNI MOHD. NOOR

4 September 2022, 1:11 pm
PUTRAJAYA – Jabatan Imigresen Malaysia (JIM) sedia membantu dan mengeluarkan rakyat Malaysia yang terkandas di luar negara selepas segala tindakan undang-undang terhadap mereka terlibat selesai.
Ketua Pengarah Imigresen, Datuk Seri Khairul Dzaimee Daud, buat masa ini, pihaknya tidak boleh membawa pulang rakyat Malaysia yang terkandas di luar negara sekiranya mereka berdepan tindakan undang-undang di negara berkenaan.
“Pertama, mereka perlu berhadapan dahulu dengan peraturan dan undang-undang di negara berkenaan jika mereka melanggar peraturan imigresen atau undang-undang jenayah.
“Jika semua sudah selesai menjalani hukuman, kami sedia membantu mereka pulang jika mereka tidak mempunyai pasport dimana sijil perjalanan kecemasan boleh dikeluarkan untuk bawa mereka pulang.
“Kita  tidak ada masalah (bawa pulang) dan JIM akan sentiasa bantu rakyat kita yang hadapi masalah di luar negara untuk pulang ke Malaysia,” katanya ketika ditemui pada program Larian Imigresen 2022 hari ini.
Beliau berkata demikian ketika ditanya kesediaan JIM untuk membantu mengeluarkan sembilan rakyat tempatan yang dipercayai terkandas di Laos akibat ditipu sindiket tipuan kerja.

Media sebelum ini melaporkan sembilan rakyat Malaysia berusia 18 hingga 27 tahun kini dikurung dan disiksa oleh sindiket selain ahli keluarga turut diminta membayar wang tebusan untuk melepaskan mereka.
Ditanya mengenai perkembangan jawatankuasa siasatan membabitkan isu Ketua Pengarah Perkhidmatan Awam (KPPA), Khairul berkata, beliau mengesahkan pegawai yang terbabit dalam insiden itu sudah selesai diambil keterangan.
“Pegawai saya sudah memberi keterangan kepada jawatankuasa itu termasuk maklumat tambahan yang diperlukan bagi melengkapkan siasatan itu,” katanya.
Ketua Setiausaha Negara, Tan Sri Mohd Zuki Ali sebelum ini mengumumkan pelantikan Peguam Negara, Tan Sri Idrus Harun bagi mengetuai jawatankuasa menyiasat insiden membabitkan KPPA dan pegawai kanan imigresen di KLIA pada 3 Ogos lalu. – KOSMO! ONLINE


Pelajar lelaki 13 tahun maut kereta bertembung pacuan empat roda
Oleh ASLIZA MUSA

4 September 2022, 1:06 pm
PADANG RENGAS – Seorang pelajar lelaki berusia 13 tahun maut setelah kereta yang dinaikinya bertembung dengan sebuah pacuan empat roda jenis Nissan Navara di Kilometer 59.5, Jalan Ipoh-Gerik berhampiran Tanah Merah, Lubok Merbau di sini semalam.
Nahas pada pukul 12.25 tengah hari itu mengorbankan Muhammad Amir Asyraf Othman Jaludin dari Kampung Padang Stang, Gerik di lokasi kejadian akibat kecederaan parah.
Ketua Polis Daerah Kuala Kangsar, Asisten Komisioner Omar Bakhtiar Yaacob berkata, kemalangan membabitkan kereta jenis Perodua Axia dinaiki mangsa dan pacuan empat roda jenis Nissan Navara dipandu pesara tentera berusia 40 tahun.
Katanya, ketika kejadian, pacuan empat roda dinaiki lima beranak termasuk bayi lelaki berusia dua bulan itu dalam perjalanan dari arah Kuala Kangsar menuju ke arah Gerik.
“Semasa tiba di lokasi kejadian, sebuah kereta Perodua Axia dipandu abang mangsa hilang kawalan dan masuk ke laluan bertentangan.
“Kereta tersebut kemudian bertembung dengan sebuah pacuan empat roda dan mengakibatkan mangsa yang duduk di bahagian penumpang belakang maut akibat kecederaan parah,” katanya di sini hari ini.

Menurut beliau, nahas itu menyebabkan abang mangsa berusia 20 tahun cedera pada kaki kanan dan pendarahan pada bahagian abdomen manakala penumpang hadapan berusia 35 tahun cedera kaki kanan dan luka di perut.
Katanya, pemandu Nissan Navara dari Felda Lui Selatan 1 bersama isteri dan dua anak berusia tiga dan lima tahun mengalami kecederaan di bahagian badan manakala bayi lelaki mereka terselamat. – KOSMO! ONLINE


Sindiket untung atas angin jual samsu haram, arak tidak bercukai
Oleh MOHAMAD FAIZAL HASHIM

4 September 2022, 2:29 pm
JOHOR BAHRU – Perbuatan seorang peniaga mengaut untung atas angin dengan menjual arak tiruan dan arak tidak bercukai pelbagai jenama mengundang padah setelah diberkas polis, Khamis lalu.
Serbuan pihak polis ke atas stor kedai runcit berkenaan pada pukul 7 malam di Jalan Riang Utama, Taman Gembira, di sini merampas 6,168 tin dan 951 botol dengan nilai keseluruhan RM305,252.
Ketua Polis Johor, Datuk Kamarul Zaman Mamat berkata, pemilik kedai berusia 53 tahun itu juga ditahan untuk siasatan lanjut.
Katanya, siasatan awal mendapati lelaki terbabit telah mengaut untung dengan menjual arak tiruan dan tidak bercukai sejak tiga bulan yang lalu.
“Arak tiruan dalam botol itu dipercayai diproses dan diperoleh dari tempat lain dan dijual dengan harga pasaran sekitar RM150 hingga RM170.
“Arak itu menggunakan kod QR Jabatan Kastam yang palsu bagi mengaburi mata pengguna. Pemeriksaan lanjut mendapati kod QR itu tidak boleh diimbas menggunakan aplikasi Sistem Cukai Kastam,” katanya pada sidang akhbar di Ibu Pejabat Polis Kontinjen (IPK), di sini hari ini.

Sementara itu, Kamarul Zaman berkata, peniaga itu turut mengaut untung dengan menjual arak yang dibeli di zon bebas cukai dan dijual dengan harga pasaran di kedainya.
Katanya, arak tidak bercukai itu dijual sekitar RM7.50 hingga RM8 setin berbanding RM3.50 setin di kawasan zon bebas cukai dan pihaknya kini sedang menyiasat lokasi suspek memperoleh bekalan tersebut serta mengesan ahli sindiket berkenaan.
“Suspek telah direman selama 10 hari bermula Jumaat lalu hingga 11 September ini bagi membantu siasatan dijalankan sementara kes disiasat mengikut Seksyen 135(1)(d) Akta Kastam 1967 dan Seksyen 4(1)(c) Akta Mempengaruhi Undang-undang 1976 (penghapusan samsu gelap). – KOSMO! ONLINE


Wanita maut, lebih 100 menderita dipatuk ular berbisa dalam banjir di Pakistan
Oleh KOSMO!

4 September 2022, 2:00 pm
ISLAMABAD – Seorang wanita meninggal dunia secara tragis selepas dipatuk seekor ular berbisa di Pakistan ketika banjir besar terus memusnahkan negara itu, lapor akhbar Mirror UK, semalam.
Kematian wanita itu berlaku selepas lebih 100 yang lain menderita akibat dipatuk ular semasa banjir.
Wanita itu dilaporkan dipatuk ular di rumahnya di daerah Nowshera, wilayah Khyber Pakhtunkhwa.
Situasi banjir menyebabkan mangsa tidak dapat menerima rawatan perubatan kecemasan tepat pada masanya dan dia meninggal dunia, lapor portal berita UrduPoint.
Tidak jelas mengenai spesies ular yang menyerang wanita itu, tetapi Pakistan adalah rumah kepada beberapa reptilia berbisa termasuk ular beludak, tedung dan krait.
Memandangkan patukan ular berbahaya untuk tubuh manusia, ia memerlukan rawatan kecemasan kerana tidak boleh ditangani tanpa penawar anti-racun. Dalam sesetengah kes, racun ular boleh menyebabkan kerosakan tisu badan yang membawa kepada amputasi.

Tambahan pula, kelangsungan hidup seseorang bergantung kepada seberapa cepat mangsa menerima rawatan.
Kematian wanita itu bukanlah satu kes terpencil kerana Pakistan merekodkan lebih 134 kes patukan ular semasa banjir melanda negara itu.
Jabatan Kesihatan wilayah Khyber Pakhtunkhwa telah mengeluarkan amaran kepada penduduk tempatan mengenai kehadiran hidupan liar di tengah-tengah banjir kerana ular dan serangga boleh muncul di tempat yang tidak dijangka.
Ada kemungkinan banjir itu menyebabkan ular lebih gelisah dan mematuk lebih ramai orang daripada biasa. – Agensi


Najib dimasukkan ke HKL
Oleh KOSMO!

4 September 2022, 2:33 pm
PETALING JAYA – Bekas Perdana Menteri, Datuk Seri Najib Tun Razak yang sedang menjalani hukuman penjara selama 12 tahun kerana perbuatan rasuah dilaporkan dimasukkan ke Hospital Kuala Lumpur (HKL).
Menurut laporan sebuah portal berita yang memetik sumber, Najib yang sedang menjalani hukuman di Penjara Kajang dimasukkan ke HKL pagi tadi kerana masalah kesihatan.
“Setakat ini belum diketahui adakah beliau (Najib) akan terus menerima rawatan di HKL atau balik ke penjara.
“Sumber terdekat Najib pula memaklumkan beliau mengalami pendarahan pada usus,” lapor portal berita berkenaan.
Mahkamah Persekutuan baru-baru ini mengekalkan sabitan dan hukuman 12 tahun penjara serta denda RM210 juta ke atas Najib.
Bekas Perdana Menteri itu didapati bersalah pecah amanah, menyalahgunakan kedudukan dan pengubahan wang haram dana RM42 juta milik SRC International Sdn Bhd (SRC). – KOSMO! ONLINE